Top 5 Saluran Pendidikan Youtube Malaysia

Orang Malaysia amat suka menonton video atas talian (online). Daripada 18 jam penggunaan internet dalam seminggu, 7.2 jam adalah menonton video – video atas talian. Youtube adalah platform yang paling popular untuk menonton video sebegini.

Orang cari pelbagai jenis video di Youtube. Kebanyakan mahu tonton cerita tular semasa, kalau yang muda cari video gaming, ada juga yang terperangkap dengan playlist video kucing berjam – jam.

Namun antara kebaikan lain Youtube adalah ia juga miliki saluran pendidikan yang pelbagai. Ada bentuk – bentuk pendidikan ringan yang diberi nama edutainment, ada pendidikan untuk bantu langsung pelajar yang hadapi masalah dengan silibus. Ia sangat popular dan pelbagai negara mula berlumba menghasilkan video – video pendidikan mereka.

Bagaimana dengan Malaysia? ayuh kita lihat top 5 saluran pendidikan Youtube Malaysia!

Subscriber: 1300

Pengikut Facebook: 34000

“Kenapa ada tempat khas nombor 6 ni? Kata top 5?”

“Sebab ini artikel aku, kenalah bagi kredit sikit dekat saluran aku. Tapi tak cecah top 5 lagi jadi letaklah tempat khas no 6.”

“Tak malu”

AJAR adalah saluran pendidikan yang menerapkan konsep “pendidikan luar buku teks”. Video – video yang dihasilkan tidak menyentuh silibus atau peperiksaan secara langsung, tetapi mencetus perbincangan menarik tentang ilmu dan pembelajaran.

Antara video yang menarik adalah seperti “5 Peribahasa yang selalu disalahertikan”, “Betul ke atom wujud” dan “Kenapa matematik susah?”.

Subscriber: 8000

Tutorsyah Tv adalah saluran khas yang mengajar mengenai matematik SPM oleh Cikgu Mohd Hazwansyah. Menariknya cara pengajaran saluran ini menggunakan papan lutsinar, dan ditulis oleh cikgu secara terbalik!

Subscriber: 29000

Saluran Tutortv adalah saluran pendidikan milik Astro yang turut disediakan platform Youtube untuk ditonton secara percuma tanpa langganan Astro. Berkemungkinan supaya mudah diakses oleh para pelajar tanpa mengira sangat aspek keuntungan. Kebanyakan video berkisar mengenai pembelajaran UPSR, PT3 dan SPM. Ada juga drama dan lakonan dengan kualiti produksi TV.

Subscriber: 44600

Saluran ini berbentuk tutorial khas mengenai matematik yang berfokus kepada matematik tambahan SPM. Slot terbaru turut memasukkan pembelajaran sains SPM.

Subscriber: 49000

Saluran ini juga berkisar kepada pengajaran mata pelajaran SPM tapi cakupannya lebih luas merangkumi matematik, sejarah, bahasa Inggeris, dan Bahasa Melayu.

Subscriber: 67600

Oh My English, juga merupakan hasil keluaran ASTRO, merupakan medium pengajaran bahasa Inggeris yang cukup popular. Inggeris diajar dengan cara santai dan sempoi, menerusi lakonan senario oleh artis – artis, yang kemudian diselitkan pengajaran mengenai Bahasa Inggeris. Format drama + pembelajaran ini adalah satu revolusi menarik lanskap pendidikan negara kita.

Melihat kepada senarai, rata – rata saluran pendidikan di Youtube Malaysia berkisar tentang peperiksaan utama di negara kita. Sedikit saja yang berbentuk pendidikan menarik di luar silibus dan buku teks. Hal ini sangat berbeza dengan negara Barat malah juga negara jiran kita Indonesia, di mana saluran pendidikan besar mereka hampir tidak langsung menyentuh tentang peperiksaan negara mereka.

Malaysia masih miliki peluang yang banyak untuk gencarkan pendidikan di Youtube, Insya – Allah.


UEC Cukup Tidak Adil Pada Sistem Pendidikan Negara – Prof Teo Kok Seong [Transkrip]

Transkrip ucapan Prof Dato’ Dr Teo Kong Seong mengenai UEC

“Dan bantahan saya, saya lihat dari sudut berbeza.

Saya bersetuju kalau UEC diiktiraf, ia akan menjejaskan perpaduan. Saya boleh terima hujah itu. UEC kalau diterima akan menjadikan sistem pendidikan kita huru – hara, ada dua sistem. Saya boleh terima. UEC kalau diterima akan mengenepikan Bahasa Melayu. Saya boleh terima.

Tapi hujah saya, UEC tak boleh diterima. Kalau UEC diterima, kerajaan yang iktiraf UEC berlaku zalim kepada rakyat. Maksud saya begini. Mereka yang ambil UEC setiap tahun anggarannya 10000 saja, calon Cina, adalah calon Melayu India sedikit.

Mula – mula mereka bersekolah di Sekolah Jenis Kebangsaan Cina. 6 Tahun, darjah 1 sampai darjah 6. Itu yang dibenarkan kerajaan. Apabila mereka habis darjah 6 di sekolah rendah jenis kebangsaan, mereka sepatutnya pergi ke sekolah menengah kerajaan, sama ada yang menawarkan bahasa Mandarin ataupun yang menawarkan sastera Cina, ataupun ke sekolah kebangsaan biasa seperti Sekolah Tinggi Kajang.

Jadi mereka ini, pelajar UEC, ibu bapa mereka , mereka tak nak belajar di sekolah kebangsaan, kerana bahasa pengantar bahasa Melayu. Jadi mereka ini boleh dikatakan taksub dengan Bahasa Cina, mereka nak belajar dalam Bahasa Cina untuk pendidikan Menengah. Jadi mereka pergi ke sekolah persendirian Cina. Maksudnya mereka tak yakin kepada sistem pendidikan menengah kerajaan yang dikendalikan dalam Bahasa Melayu.  Mereka nak dalam Bahasa Cina.

Tak apa lah. Pergilah. Sebab kita negara demokrasi, demokratik, dan negara kita benarkan liberalisasi dalam pendidikan. Tak apa, pergi. Dan mereka pergi, mereka tahu akibatnya. Kalau ke sekolah persendirian Cina, mereka tahu akibatnya tak boleh bekerja dengan sektor kerajaan, tak boleh lanjutkan pelajaran di universiti awam.

Kenapa setelah lulus UEC ini, mereka nak masuk balik dalam sistem. Ini cukup tak adil kepada orang Malaysia yang berada dalam sistem. Dan lagi tak adil kepada anak – anak Cina yang berada dalam sistem.

Maksudnya lepas 6 tahun di sekolah Cina, mereka berada dalam sistem kerajaan. Tingkatan 1 sampai 5 mereka belajar dalam Bahasa Melayu. Yang tak nak belajar, mereka ke sekolah persendirian Cina. Tak apa lah.

Jadi di penghujung, Dong Zong nak kerajaan iktiraf supaya anak – anak Cina, ada Melayu, India sikit di sekolah persendirian Cina ini boleh masuk dalam sistem balik, bekerja dengan kerajaan, dan belajar di IPTA. Cukup tak adil.

Ia menzalimi pelajar yang berada dalam sistem sepanjang persekolahan. Saya pernah berhujah macam ini kepada rombongan Dong Zong di Majlis Profesor negara. 3 orang ini, wakil Dong Zong adalah pensyarah dari Universiti Tunku Abd Rahman.

Saya kata rakus sekali, tamak sekali. Nak untung sepanjang jalan. Ini tak adil kepada anak – anak Cina. Sebab kalau lulusan UEC dapat masuk IPTA, sebenarnya, mereka mengambil tempat anak – anak Cina yang setia kepada sistem itu. Sebab universiti masih amalkan sistem kuota. Kalau tak diamalkan sistem kuota, maka kita akan dapati, satu – satu fakulti akan dipenuhi pelajar daripada satu kaum. Sebab ada sistem kuota maka ada pelajar Cina, India, Melayu, Orang Asli dan sebagainya.

Saya bertanya kepada wakil Dong Zong, rakus sekali kau orang ini. Mereka tak dapat jawab sampai habis. Kalau kita kata, ini akan jejaskan Bahasa Melayu, mereka ada jawapan. Ini akan jejaskan perpaduan, mereka ada jawapan. Ini akan menduakan sistem pendidikan, mereka ada jawapan. Ini rakus sekali, ini mengkhianati anak – anak Malaysia yang berada dalam sistem, setia dalam sistem. Kau orang tak setia dalam sistem.

Dan saya nak akhiri bahagian saya, pada awal tahun ini, pengerusi Dong Zong telah buat kenyataan akhbar dalam the Sun, bahawa mereka tak nak buang masa dengan pengiktirafan ini. Mereka tahu tak akan diiktiraf. Mereka nak gunakan masa, menjelajah seluruh dunia untuk dapat pengiktirafan UEC di tempat – tempat lain. Maksudnya mereka merantau.

Soalan saya, ia mengkhianati anak – anak cina yang setia kepada pendidikan sistem pendidikan negara, itu tak dapat dijawab Dong Zong.”


5 Tokoh Keluaran MARA yang Membanggakan

Majlis Amanah Rakyat (MARA) ditubuhkan untuk menerajui bidang keusahawanan, pendidikan dan pelaburan untuk penguasaan ekuiti Bumiputera. Ia memiliki sejarah yang panjang, dan telah mencapai kejayaan yang pelbagai.

Antara keberhasilan MARA adalah melahirkan tokoh – tokoh yang menjadi kebanggaan negara. Berikut adalah senarai 5 daripadanya.

Datuk Dr. Sheikh Muszaphar Shukor adalah angkasawan negara yang pertama yang berjaya menjejakkan kaki di ruang angkasa raya. Beliau terpilih daripada 11000 permohonan dan akhirnya diumumkan oleh Tun Abdullah bin Haji Ahmad Badawi Perdana Menteri pada ketika itu sebagai angkasawan pertama Negara.

Beliau merupakan pelajar keluaran Maktab Rendah Sains Mara (MRSM) Muar dari 1985 hingga 1989.

“Sebagai alumni Maktab Rendah Sains Mara (MRSM), saya dapati MRSM mempunyai sistem pendidikan yang unik dan perlu dibanggakan apabila berjaya melahirkan golongan bijak pandai di kalangan pelajar luar bandar. Syabas kepada MARA (Majlis Amanah Rakyat) terhadap usaha mereka yang kini membuahkan kejayaan.” ujar beliau.

Tan Sri Syed Mokhtar Shah bin Syed Nor Al-Bukhary merupakan ahli perniagaan, dermawan, usahawan dan merupakan antara individu paling kaya di Malaysia. Tak ramai yang tahu bahawa MARA pernah terlibat sebagai tulang belakang yang membantu beliau dulu.

“Saya mula berniaga dengan menjalankan bisnes lori (pengangkutan lori) pada tahun 1972. Saya mendapat permit untuk mengendalikan empat buah lori tetapi disebabkan tidak cukup sumber kewangan, saya membeli dua biji lori dengan dibiayai pinjaman sepenuhnya dari MARA”

“Malah, ketika saya memulakan perniagaan beras, saya juga mendapat sokongan dari MARA apabila membekalkannya kepada anak syarikat MARA, Senama Bhd.”

“Saya amat terhutang budi kepada MARA kerana membantu saya di peringkat awal perniagaan. MARA telah berjaya memainkan peranan besar dalam membangunkan usahawan-usahawan Bumiputera seperti saya.” – Tan Sri Syed Mokhtar al-Bukhary.

Zulkifli Haron merupakan tokoh reka cipta negara kita dan pernah digelar sebagai McGyver Malaysia.

Antara ciptaan beliau adalah seperti baju terbang ala ironman, hovercraft, mesin gali tanah, mesin penyembelih lembu, mesin aiskrim goreng, mesin roti jala, robot pembuat mi goreng dan banyak lagi ciptaan yang boleh ditonton menerusi saluran Youtube beliau.

“MARA bukan sahaja mendidik saya dalam kemahiran teknikal malah turut memberi tanggungjawab kepada saya untuk menjadi pengajar di beberapa institusi pendidikan kepentingan Bumiputera ini”

“MARA membawa saya ke era baharu dalam bidang reka bentuk dan paling menggembirakan saya dilantik untuk menduduki Lembaga Pengarah Pusat Reka Bentuk Malaysia (DDEC) sejak empat tahun lalu,” kata Zulkifli Haron.

Tan Sri Abdul Wahid bin Omar pernah memegang jawatan sebagai presiden dan CEO Maybank, pengerusi Kumpulan Permodalan Nasional Berhad (PNB), Menteri di Jabatan Perdana Menteri dan pengarah urusan / CEO kepada United Engineers (Malaysia) Berhad dan UEM World Berhad.

Beliau pernah ditawarkan biasiswa daripada MARA untuk menyambung pelajaran di bidang perakaunan di United Kingdom.

“(Seperti saya) MARA menawarkan peluang kepada anak-anak Melayu dan Bumiputera untuk belajar di sekolah berasrama penuh yang baik dan membantu mereka untuk berjaya di dalam pelajaran dan kehidupan.”

“Hari ini ramai bekas pelajar MRSM dan pelajar tajaan MARA di peringkat institusi pengajian tinggi berjaya menjadi tokoh korporat terkemuka, ahli perniagaan yang berjaya serta memegang jawatan penting di dalam kerajaan mahupun sektor swasta.” kata beliau.

Tan Sri Arshad Ayub memang tidak dapat dipisahkan dengan sejarah penubuhan MARA. Ini kerana beliau bukan sahaja merupakan pengarah pertama Institut Teknologi MARA (ITM) sejak tahun 1967 sehinnga 1975, malah menjadi pencetus idea kepada perkembangan pendidikan di MARA ketika dekad awal penubuhannya. Ketika itu, ITM diletakkan di bawah kendalian Bahagian Latihan MARA.

Beliau pernah menjadi Pengerusi Lembaga Pengarah Universiti Malaya dan Pro-Canselor Universiti Teknologi MARA. Beliaulah yang menjadi arkitek penubuhan Universiti Teknologi Mara (UiTM) yang menjadi gedung modal insan pribumi yang teragung di Malaysia.

Rujukan: http://www.mara.gov.my/en_US/tokoh-korporat


Murid 8 Tahun Malaysia Grand Champion Pertandingan Matematik Antarabangsa

Walaupun hanya berusia 8 tahun, Reeno Chin telah berjaya menghadiahkan kejayaan dan kebanggaan buat Malaysia setelah memenangi pertandingan Level 5 Aloha Mental Arithmetic International Competition’ di Moscow, Rusia 22 Julai lalu.

Adik Reeno Chin menumpaskan lebih 1200 peserta dari 20 negara seluruh dunia, sekali gus dinobatkan sebagai grand champion.

Murid dari Sekolah Jenis Kebangsaan Cina Bandar Seri Botani itu sebenarnya menghadapi demam panas, muntah dan cirit – birit ketika waktu pertandingan, namun masih mampu menjawab 70 soalan dengan betul dalam masa kurang 70 minit.

Tahniah!


Krisis Pencairan Antartika

Muhammad Hafeez Jeofry, pelajar PhD Imperial College London dan pemenang tempat pertama Konferens Scientific Community on Antarctic Research (SCAR) 2016 mendedahkan krisis pencairan Antartika


Tips Mulakan PhD yang Tular Ini Sangat Berguna

Memilih untuk memulakan PhD merupakan antara pilihan paling sukar dalam hidup seseorang. Banyak hal yang perlu difikirkan semasak – masaknya, dan banyak faktor yang perlu dipertimbangkan. Post tular oleh Dr MarAzlan di Twitter ini sangat membantu!


Ilmu Istimewa Orang Asli Ini Jadi Hujah Kenapa Sains tak Boleh Dimonopoli Bahasa Inggeris

Monopoli Bahasa Inggeris dalam sains adalah isu yang semakin disuarakan, bukan saja dalam negara Malaysia, tetapi di seluruh dunia terutama sekali di negara – negara bukan penutur Bahasa Inggeris.

80% daripada jurnal saintifik yang dihasilkan adalah berbahasa Inggeris, dan trend ini semakin meningkat. Untuk melayakkan suatu jurnal yang bukan berbahasa Inggeris untuk dimasukkan ke dalam SCOPUS, pangkalan data terbesar untuk jurnal – jurnal peer reviewed, ia perlu sekurang – kurangnya memiliki abstrak bahasa Inggeris.

Dari segi sejarahnya, lingua franca bagi sains bertukar – tukar. Daripada Bahasa Arab, kemudian Latin, kemudian German, Perancis dan Itali. Apabila jatuhnya Soviet Union, terciptanya Google, dan letusan platform media sosial, barulah Bahasa Inggeris naik sebagai bahasa rasmi sains.

Walaupun penyeragaman bahasa untuk sains sangat berguna untuk mengembangkan kajian sains, namun ia juga bermasalah. Banyak tulisan saintifik dalam bahasa selain Inggeris yang terabai, sedangkan ia boleh jadi sangat penting seperti penemuan kesan kanser akibat rokok yang ditulis dalam bahasa German pada tahun 1930. Penemuan itu diabaikan selama 30 tahun sebelum dikorek semula oleh saintis British dan US pada tahun 1960.

Selain itu, menyeragamkan sains ke dalam Bahasa Inggeris menyebabkan saintis – saintis bukan Inggeris terbeban untuk menterjemah artikel – artikel mereka semata – mata untuk dapatkan lebih banyak capaian. Tulisan mereka lebih berkemungkinan untuk ditolak jika diterbitkan bukan dalam Bahasa Inggeris. Artikel mereka juga ditolak jika bahasa Inggeris yang digunakan adalah buruk. Sedangkan itu bukanlah sepatutnya keperluan untuk sains.

Namun masalah yang lebih mendasar akibat daripada bias bahasa Inggeris adalah hilangnya ilmu unik daripada bahasa dan peradaban lain. Dan ini ditunjukkan oleh kebolehan istimewa satu suku orang asli Andaman untuk mengetahui petanda – petanda gempa bumi.

Suku orang Asli Onge dan Jarawa menjadi tumpuan dunia apabila mereka terselamat daripada tsunami besar yang melanda Indonesia pada tahun 2004. Rupanya rahsia mereka adalah daripada tradisi oral yang disampaikan zaman berzaman mengenai ilmu gempa bumi. Tradisi ini membolehkan mereka melarikan diri ke tempat tinggi sebelum tsunami membadai pulau mereka.

Mereka tahu mengenai tsunami dan bagaimana untuk menghadapinya. Ahli antropologi membuat kajian dan mengatakan bahawa mereka miliki memori, strategi, dan teknik tersendiri untuk mengetahui kedatangan gempa bumi dan tsunami. Ilmu mereka ternyata melangkaui fungsi radar dan seismometer yang tidak mampu memberi amaran awal.

Sekiranya ilmu mereka diketengahkan dan dipelajari, maka berkemungkinan ratusan ribu nyawa boleh diselamatkan.

Orang Asli miliki banyak ilmu yang boleh ditawarkan kepada komuniti saintifik. Namun bahasa mereka sedang pupus, menjadikan semakin sukar untuk saintis dan pakar – pakar pelbagai bidang untuk memanfaatkan pengetahuan mereka.

Menyempitkan sains kepada satu bahasa dan satu latar belakang budaya akan membuka risiko kita kehilangan idea – idea dan ilmu – ilmu istimewa, yang tidak diperoleh dalam jurnal saintifik dan makmal uji kaji.


5 Akibat Buruk Jika Universiti Terlalu Mengejar Ranking

Baru – baru ini Menteri Pendidikan Maszlee Malik meluahkan persoalan mengenai institusi pengajian tinggi awam (IPTA) kerana dirasakan terlalu mengejar ranking.

“IPT tanah air ini ada satu kegilaan. Kegilaan mengejar ranking. Ranking is not the big deal! ” Ujar beliau.

Hakikatnya, obsesi sesetengah pihak menilai tempat pengajian berpandukan kedudukan yang dinilai oleh pihak ketiga seperti Quacqarelli-Symmonds (QS) dan Times Higher Education (THE) ranking boleh mendatangkan beberapa akibat yang negatif:

Sistem ranking universiti dibuat berdasarkan bancian reputasi akademik universiti. Ahli akademik yang membuat bancian diminta untuk memilih bilangan universiti yang terhad (tidak lebih 30, tapi biasanya dalam lingkungan 10 ke 15) yang mereka rasakan terbaik dalam bidang mereka.

Implikasinya, jika yang dibuat bancian tidak memilih satu nama Universiti sebagai 30 yang teratas, Universiti tersebut tidak akan tersenarai langsung.

Kriteria yang biasanya terlibat dalam pemilihan adalah seperti:

Kriteria yang digunakan bukan sahaja hanya melibatkan sebilangan kecil Universiti elit, malah cuma meningkatkan kebarangkalian universiti – universiti ranking tinggi untuk mengekalkan kedudukan mereka.

Sistem ranking juga mewujudkan pecahan kumpulan dalam kalangan Universiti. Universiti – universiti cuma mahu bekerjasama dengan mereka pada tahapan / league yang sama.

Sistem ranking Universiti yang mengejar penerbitan dalam jurnal berimpak tinggi telah mengabaikan subjek sains sosial dan kemanusiaan.

Terdapat lebih banyak terbitan dan citation dalam sains semula jadi (natural science) dan perubatan berbanding sains sosial. Maka kecenderungan untuk mengejar ranking akan mengabaikan aktiviti akademik terutama dalam konteks sains sosial seperti penulisan buku teks dan bab dalam buku, pembangunan kursus dan kurikulum, pengeditan dokumentari serta penghasilan projek filem.

Penekanan yang berlebihan terhadap ranking telah mendorong universiti untuk memaksimakan kedudukan mereka dalam senarai dengan cara memanipulasi atau ‘penipuan dalam penghasilan data‘.

Contoh yang popular adalah seperti pembelian pengkaji – pengkaji ‘superstar‘ atau pemenang anugerah Nobel dalam kontrak part – time.

Beberapa tindakan memanipulasi data lain juga telah direkodkan seperti:

Penerbitan dalam bahasa selain Inggeris dibaca oleh jumlah pengkaji yang lebih sedikit. Kesannya, penerbitan selain bahasa Inggeris mendapat citation impact yang lebih rendah lantas menjatuhkan ranking.

Nilai kepelbagaian seperti bahasa yang merupakan keistimewaan pendidikan tinggi peringkat global tidak dapat dirakam dengan baik oleh sistem ranking Universiti seperti Times Higher Education World University Rankings.

Institusi bertaraf dunia akan diberi dana yang lebih oleh sesebuah negara berbanding institusi lain yang bertaraf rendah. Hal ini meningkatkan tahap pemecahan, segmentasi dan hierarki universiti.

Terdapat banyak kes di mana gaji atau atau kedudukan kakitangan universiti dipengaruhi oleh kedudukan institusi tersebut dalam ranking. Peningkatan prestasi mereka dalam ranking memberi justifikasi untuk mereka meminta kenaikan gaji.

Meskipun sistem ranking akan kekal, proses mengejar ranking tidak dibenar mengganggu-gugat etika akademik. Universiti tidak sewajarnya menjadi taksub kepada ukuran pencapaian dan pengiktirafan yang muluk semata-mata, jauh sekali menilai kecemerlangan dalam konteks yang sempit.

Sebagai institusi keilmuan dan penyuluh kebenaran, universiti adalah benteng terakhir etika dan integriti dalam masyarakat. Justeru, keseimbangan antara proses mengejar ranking dan etika akademik perlu diperkukuhkan. Matlamat sama sekali tidak menghalalkan cara.


Penggunaan Gelaran ‘Professor’ yang Kita Selalu Salah Guna

Sering kali timbul kekeliruan daripada orang awam berkenaan jenis-jenis gelaran profesor dan cara memanggilnya serta bagaimana seseorang individu tersebut layak mendapatnya. Terdapat banyak cara penggunaan gelaran yang tidak tepat.

Berikut adalah beberapa kekeliruan biasa terhadap gelaran ‘Profesor’ yang diperoleh daripada Majlis Profesor Negara.

Gelaran Profesor Madya adalah bagi ahli akademik yang telah membuktikan kecemerlangan akademiknya, sesuai dengan peningkatan dalam skim perkhidmatan pensyarah, dalam tugas hakiki seorang pensyarah. Jawatan Profesor Madya ialah tingkat terakhir sebelum dilantik sebagai Profesor.

Selalunya, masyarakat akan memanggil kakitangan akademik berjawatan Profesor Madya dengan gelaran profesor. Sedangkan ungkapan yang tepat untuk Profesor Madya adalah “Dr.” jika beliau berkelulusan Ijazah Doktor Falsafah atau yang setara dengannya.

Sekiranya tidak mempunyai ijazah Doktor Falsafah atau yang setara dengannya ungkapan untuk Profesor Madya dan Penolong Profesor adalah Encik/Cik atau Tuan/Puan.

Terdapat juga kes yang jawatan Profesor Madya dianggap sebagai lebih tinggi daripada gelaran jawatan Profesor. Hal ini tidak tepat kerana Profesor Madya belum dikira sebagai Profesor.

Profesor Kehormat ialah tokoh yang diberi gelaran profesor tetapi tidak bertugas sebagai profesor dan diberi kepada sesiapa sahaja termasuk ahli politik dan warga korporat. Gelaran ini diberi kepada individu tetapi tidak disertai dengan tugas atau kewajipan. Gelaran ini tidak boleh digunakan di hadapan nama penerima.

Pemakaian gelaran profesor tidak dibenarkan dalam segala urusan melainkan di universiti yang menganugerahkan gelaran tersebut sahaja.

Profesor Pelawat ialah profesor yang diundang mengajar atau memberi ceramah di sesebuah universiti lain untuk satu tempoh masa tertentu. Profesor Pelawat boleh dilantik secara sepenuh masa oleh IPT yang lain.

Profesor Pelawat hanya boleh menggunakan gelaran tersebut di institusi yang melantiknya selama tempoh pelantikan berkuat kuasa. Gelaran ini boleh diguna pakai di dalam hal-hal rasmi dan penghormatan di universiti tertentu dengan kebenaran universiti yang melantiknya melainkan beliau merupakan profesor hakiki di universiti asal beliau.

Profesor Adjung dianugerahkan kepada kakitangan bukan akademik yang mempunyai pengalaman luas dalam profesion beliau atau dalam sesuatu industri dan telah banyak memberi sumbangan kepada perkembangan sesuatu bidang ilmu.

Gelaran ini tidak boleh digunakan di hadapan nama penerima. Gelaran ini hanya boleh digunakan semasa tempoh pelantikan, semasa menjalankan aktiviti yang merupakan sebahagian daripada sumbangannya terhadap universiti dan juga hal-hal rasmi serta penghormatan di universiti tertentu dengan kebenaran universiti yang melantiknya.


3 Ciptaan Islam Kuno yang Melangkaui Zaman!

Ilmuwan Islam dulu ada mesin masa ke untuk hasilkan teknologi – teknologi ni??


Abang Ini Tegur Pelajar Cemerlang yang Berkeras Hendak Belajar Luar Negara

Pengguna Facebook Thirunavukkarasu Karasu yang juga merupakan pemilik PhD Kejuruteraan Sivil dari Universiti Sains Malaysia menegur pelajar – pelajar straight A yang berkeras mengatakan hanya Universiti Luar Negara yang layak buat mereka. Post abang ini buat kita berfikir.

“Perlukah pelajar straight A hanya dihantar ke Universiti Luar Negara?”

Sekali lagi. Ini waktunya ketika mana pelajar dengan keputusan deretan A tak dapat penuhi impian mereka belajar di luar negara. Mereka kemudian mengadakan panggilan media untuk membuat aduan, dengan menyalahkan kerajaan, orang Melayu, sistem kuota, bahasa kebangsaan, cuaca dan selanjutnya. Pada mereka, salah orang lain bahawa mereka tak dapat pelajari perubatan di Royal College of Surgeons, Ireland, Undang – undang di Harvard atau aeronautik di NASA.

Mereka memikirkan kepandaian akademik mereka hanya sesuai untuk Ivy League, universiti – universiti di negara Orang Putih. Dan hanya untuk US atau UK atau Australia. Jika tidak, ia adalah tragedi. Mereka kata universiti tempatan ‘bertaraf rendah’ dan memanggilnya ‘universiti Melayu’ dengan reputasi akademik yang rendah.”

Tapi yang melucukan, mereka masih mengadu jika mereka dihantar ke negara bukan orang putih. Katakan mereka dihantar pelajari matematik di institut bertaraf dunia IIT di Bangalore (yang diambil pekerja oleh Apple, Google dan Facebook) atau pengurusan bisnes di Universiti Hong Kong (Universiti terbaik Asia sekarang) atau sastera di Universitas Gajah Mada (universiti sastera Melayu no 1 dunia). Tawarkan mereka tempat – tempat ini dan mereka akan menangis seolah mereka dihantar ke Institut Tutorial Cerdik di Cheras!

Saya ketawa melihat mereka yang menangisi nasib mereka ini memikirkan bahawa jika mereka berada di luar Malaysia, mereka terus akan menjadi bahan untuk anugerah Nobel. “Brain Drain” adalah mantera hikmat. Kemudian parti politik akan memainkan kad perkauman dan mula menyalahkan orang Melayu sekali lagi!

Sebenarnya, ia adalah kesombongan jika anda tanya saya. Saya berterusan memberitahu mereka gred bukanlah satu – satunya kriteria kerana kebanyakan daripada pelajar CGPA 4.0 ini lemah dalam bidang lain. Betulkan jika saya salah, tapi berikut adalah profil kebiasaan kebanyakan pelajar straight A ketika temu bual:

Saya tahu saya kedengaran berulang – ulang tapi saya perlu lakukannya. Saya belajar di tiga Universiti tempatan untuk B.Sc (Hons), M.Sc dan Ph.D. Saya tak pernah ke luar negara. Malah kali pertama saya menaiki kapal terbang adalah ketika USM menghantar saya ke Ireland untuk kejohanan debat dunia pada tahun 1996. Di sana, ‘universiti Melayu taraf rendah’ ini berjaya mengalahkan pasukan Oxford dan Cambridge.

Di samping aktiviti ko – kurikulum, ‘universiti Melayu taraf rendah’ juga berjaya mengalahkan beberapa universiti top luar negara dalam pelbagai konferens saintifik dan simposium – simposium. Saya tahu kerana saya menangi Anugerah Kajian Terbaik untuk beberapa ciptaan saintifik. Hari ini saya dipanggil sebagai jurucakap dengan pelbagai konferens keselamatan penerbangan dan konferens teknikal yang dianjurkan oleh ICAO, IATA, Boeing Corp dan Airbus Industrie SAS. Dan saya tak pernah jumpa lagi pelajar Malaysia Ivy League lakukan itu (saya tak katakan universiti luar negara buruk)

Mesej saya mudah, berikan peluang kepada universiti awam kita. Jangan cepat menilai sesuatu. Ambil nasihat ini daripada jurutera ‘universiti Melayu taraf rendah’ yang sekarang dapat bekerja di luar negara, peroleh gaji yang baik, dan masih menyumbang kepada negara.


3 Kisah Sedih Matematik

Siapa kata matematik tak ada drama?


3 Ciptaan Islam Kuno yang Melangkaui Zaman

Zaman keemasan Islam memang mengagumkan!

Dengan keluasan dari China hingga ke Sepanyol, empayar Islam adalah yang terbesar dalam sejarah.

Zaman keemasan Islam menghasilkan banyak pencapaian mengagumkan dari segi saintifik dan teknologi bersumber daripada kehebatan disiplin ilmu mereka. Namun ada sesetengah teknologi yang dihasilkan betul – betul meletupkan minda! Seolah – olah ia dicipta pada masa depan.

Ada banyak contoh, tapi untuk artikel kali ini, jom kita berkenalan dengan 3 teknologi Islam kuno yang melangkaui zaman.

Pedang Damsyik adalah ciptaan yang menghairankan saintis sampai sekarang.

Keluli pedang Damsyik yang digunakan oleh Muslim pada waktu perang salib memiliki keistimewaan yang tiada pada besi keluaran Eropah.

Keluli tersebut punyai corak jalur beralun yang dikenal sebagai damask, sifat mekanikal yang luar biasa, dan ketajaman yang sangat menakjubkan. Menurut lagenda, pedang damsyik mampu memotong kain sutera di udara! Terdapat juga laporan yang mengatakan pedang Muslim mampu memotong baju besi tentera salib dengan mudah.

Rahsia tempaan besi pedang Damsyik hilang pada akhir abad ke 18, dan penempa besi Eropah tak mampu meniru proses untuk menghasilkannya.

Kajian sains moden kemudian menemui penemuan yang mengagumkan apabila mereka meneliti sampel pedang Damsyik asli yang dihasilkan oleh penempa ulung Islam bernama Asadulllah pada abad ke 17.

Transmisi mikroskopi elektron beresolusi tinggi menemui tiub nano karbon dan wayar nano cementite pada pedang tersebut.

Susunan atom karbon berbentuk silinder pada pedang itu jelas menyamai penemuan tiub nano karbon yang ditemui pada tahun 1991, 3 abad setelahnya.

Penemuan ini memberi klu bagaimana keluli berkandungan karbon ultra tinggi boleh dicipta oleh penempa besi zaman dulu, dan bagaimana mereka boleh atasi masalah kerapuhan.

Berkemungkinan tinggi, Asadullah tidak lah tahu tentang ilmu nanoteknologi, tapi ilmu empirika yang diperoleh zaman – berzaman akhirnya mendatangkan teknologi ulung ini.

Astrolabe, yang bermaksud pemegang bintang adalah alatan astronomi yang utama dan penting hinggalah ke zaman moden.

Reka bentuk astrolab disempurnakan di dunia Islam pada abad ke 10. Menurut ahli astronomi terkenal al – Sufi, astrolab mempunyai ribuan kegunaan.

Ia antara lain digunakan untuk melihat matahari dan bintang, mengukur tinggi bangunan, mengira masa, dan mengkaji horoskop.

Ciptaan ini bagaimanapun sangat istimewa dalam dunia Islam, kerana ia membantu ibadat.

Ia digunakan untuk mencari arah kiblat berpandukan tarikh dan kedudukan altitud dan azimut matahari, ia mempunyai gazzeteer iaitu senarai nama tempat dan arah dari Mekah, juga ia membantu menentukan waktu solat.

Integrasi ilmu saintifik dengan agama ini sangat mengagumkan hingga David King, seorang ahli sejarah mengatakan ‘Dalam Islam saja, dan tidak agama lain, ibadatnya dibantu prosedur saintifik’.

Astrolab diperkenalkan di Eropah pada abad ke 12 dan digunakan ratusan tahun sebelum diganti dengan alatan lebih canggih pada abad ke 17.

al Jazari atau nama sebenarnya Badiuzzaman abu al Izz Ismail dikenal sebagai bapa robotik. Berabad lamanya sebelum ciptaan robot moden dan komputer, al Jazari telah membina automasi pertama dan merupakan orang terawal yang memperkenal pemprograman.

Malah Da Vinci juga diinspirasikan oleh al Jazari.

Ciptaan beliau yang paling ulung adalah jam gajah gergasi yang merupakan gabungan segala reka bentuk jam air beliau sebelum ini. Jam tersebut menggabungkan elemen budaya yang pelbagai: elemen gajah menggambarkan India, naga melambangkan China, burung phoenix merupakan representasi Mesir kuno, dan orang beserban melambangkan budaya Muslim.

Jam gajah ini memiliki mekanisme yang akan aktif setiap setengah jam. Ia menggunakan mekanisme tangki air di dalam badan gajah, iaitu sebuah mangkuk yang terapung. Mangkuk itu miliki lubang kecil yang akan menentukan kelajuan jatuhannya. Apabila mangkuk itu tenggelam sepenuhnya, ia mengaktifkan proses yang lebih dramatik.

Di bahagian kubah atas, sebiji bola akan dijatuhkan, ia kemudian menghentak kipas yang memusingkan burung phoenix. Bola itu kemudian jatuh dari paruh helang ke mulut naga. Berat bola itu memusingkan naga tersebut yang menarik mangkuk kembali ke kedudukan asal.

Penunggang gajah kemudian akan bergendang, menandakan setengah jam telah berlalu. Proses ini berulang hinggalah 24 jam telah berlalu.

Tuntasnya, peradaban Islam memiliki ciptaan – ciptaan hebat yang sewajarnya dihebahkan dan diberitahu kepada semua orang, terutama sekali Muslim sekarang yang semakin hilang identiti dan jati diri, supaya mereka bersemangat mengembalikan kegemilangan mereka terdahulu.


Satelit UiTM berjaya dilancar di orbit

SHAH ALAM: Nano-satelit pertama Universiti Teknologi MARA (UiTM), UiTMSAT-1 dilancarkan ke orbit dari Stesen Angkasa Lepas Antarabangsa (ISS) tepat jam 5.45 petang (waktu tempatan) hari ini.

Siaran secara langsung yang dipancarkan dari Japan Aerospace Exploration Agency (JAXA) jam 6.45 petang (waktu Jepun) itu turut disaksikan oleh Ketua Pengarah Kementerian Pendidikan Tinggi, Datin Dr Siti Hamisah Tapsir dan Timbalan Naib Canselor Akademik UiTM, Prof Dr Mohd Kamal Harun.

“Ini pencapaian kali pertama dan sejarah bagi kita di Malaysia. Tahniah kepada UiTM yang akan menjadi pemangkin membantu kita dalam bidang angkasa dan merancakkan penyelidikan sedia ada.

“Penyelidikan seumpama ini tidak boleh bergantung kepada kerajaan semata-mata dan ia memerlukan bantuan serta sokongan daripada industri pendidikan,” katanya.

Beliau berkata demikian selepas Majlis Siaran Langsung Pelepasan Satelit Nano UiTMSAT-1 ke Orbit yang dipancarkan dari JAXA di Dataran Kompleks Kejuruteraan Tuanku Abdul Halim Muadzam Shah UiTM di sini, petang tadi.

Hadir sama, Naib Canselor UiTM, Prof Emeritus Datuk Dr Hassan Said; Dekan Fakulti Kejuruteraan Elektrik UiTM, Prof Dr Mohd Nasir Talib dan Pengarah Pusat Komunikasi Satelit UiTM, Prof Dr Mohamad Huzaimy Jusoh.

Nano-satelit kelahiran UiTM itu hasil kerjasama BIRDS-2 (Joint Global Multi-Nation) dengan Bhutan dan Filipina yang diterajui Kyushu Institute of Technology (KyuTech), Jepun.

Dua penuntut pasca siswazah UiTM mewakili Malaysia antara pelajar yang bertanggungjawab dalam merealisasikan pembinaan dan pelancaran tiga nano-satelit BIRDS 2: UITMSAT-1, manakala pelajar dari Bhutan dan Filipina masing-masing menghasilkan BHUTAN-1 dan MAYA-1.

Kedua-dua mereka dari Fakulti Kejuruteraan Elektrik itu adalah Syazana Basyirah Mohammad Zaki dan Muhammad Hasif Azami.

Pada 29 Jun lalu, UiTMSAT-1 dilancarkan di Stesen Tentera Udara Cape Canaveral, Florida, Amerika Syarikat menerusi roket SpaceX Falcon 9, pada jam 5.46 petang waktu tempatan (5.46 pagi waktu Amerika Syarikat).

Sementara itu, Muhammad Hasif yang turut menghadiri majlis itu merakamkan penghargaan kepada UiTM atas peluang yang diberikan untuk membina satelit berkenaan.

“Data yang diperoleh daripada satelit itu akan disalurkan ke Pusat Satelit Komunikasi UiTM untuk tujuan penyelidikan.

“Satelit ini mempunyai enam misi antaranya pengambilan imej, menguji korelasi lokasi satelit, ujian cip Sistem Penentu Kedudukan Global (GPS), mengukur medan magnetik di angkasa untuk data pemetaan geomagnetik di rantau Asia Tenggara serta komunikasi radio.

“Selepas setengah jam satelit berada di ruang angkasa, kita sudah boleh mengumpul data yang diperlukan selaras dengan misi satelit itu,” katanya.

Sumber: Berita Harian


3 Peribahasa Biasa yang Tak Sangka, Mendalam Maksudnya

Kita mungkin sudah lama tak menggunakan peribahasa. Kali terakhir boleh jadi sewaktu nak dapat markah lebih dalam karangan BM.  Sekarang masyarakat kita amat jarang menggunakan peribahasa.

Lain ceritanya dengan nenek moyang kita dulu yang menggunakan peribahasa untuk mengungkapkan pemikiran dan akal budi mereka semasa berkomunikasi.

Malah peribahasa, menurut Za’ba, membawa makna yang luas hasil daripada ketajaman fikiran masyarakan Melayu, termasuklah pada peribahasa yang kita anggap biasa – biasa.

Dalam artikel ini, AJAR senaraikan 3 peribahasa yang kita anggap biasa – biasa tapi tak sangka, mendalam maksudnya!

versi video

Maksud peribahasa asam garam kehidupan adalah pengalaman hidup yang pelbagai, pahit manis suka dan duka. Tapi apa kena mengena frasa asam garam, dengan pengalaman hidup?

Kalau kita biasa memasak, kita mungkin boleh dapat klu.

Asam denga garam adalah bahan resipi memasak yang sangat biasa digunakan oleh masyarakat Melayu. Asam digunakan dalam banyak masakan, dan garam pula digunakan dalam banyak petua tradisi.

Asam rasa masam, dan garam rasa masin. Namun walaupun berbeza rasa keduanya, apabila dicampur, makanan akan rasa sedap.

Jadi masuk akal lah kot peribahasa ini dengan maksud dia, asam – garam, dicampur, dibuat masakan, sama dengan maksud pengalaman hidup. Itu saja lah, kan?

Tapi kajian yang lebih mendalam contohnya dari jurnal UKM ini menunjukkan peribahasa ini ternyata jauh lebih mendalam.

Maka apabila digabungkan semua faktor ini jadilah satu sinergi maksud. Iaitu keserasian dua alam yang berbeza, didorong oleh pengalaman dari jarak atas ke bawah, dan satu elemen menjadi pelengkap kepada elemen yang lain.

Jadi datanglah maksud pengalaman hidup yang pelbagai, pahit manis, suka dan duka. Daripada gabungan dua bahan masakan.

Ini juga antara bahasa yang paling banyak digunakan dalam karangan.

Oh, nota sampingan, bukan rasmi padi ye, tapi resmi padi.

Padi dengan lalang amat sering digandingkan dalam peribahasa, ia gandingan yang paling banyak selepas asam dengan garam.Kenapa orang Melayu suka bandingkan dua tumbuhan ini?

Sebabnya walaupun memiliki anatomi dan ciri fizikal yang sama, kedua – duanya berbeza pada fungsi dan kegunaan.

Lalang adalah sejenis tanaman perennial yang miliki bunga yang cantik, dan sentiasa tegak mendongak megah. Tapi, lalang tak membawa apa – apa faedah.

Padi pula apabila buahnya masak, akan jadi berat dan membongkok seolah – olah menunduk. Padi apabila dituai, boleh dibuat nasi yang bermanfaat.

Masyarakat Melayu dulu yang merupakan pesawah memerhatikan proses fisiologi kedua – dua tumbuhan ini, belajar dari alam dan mengkodifikasikan mesej alam dalam peribahasa.

Maka lahirlah peribahasa ikut resmi padi, jangan ikut resmi lalang yang bermaksud jangan sombong dan bermegah, sentiasa tunduk merendah diri walaupun kaya, berpangkat besar dan berilmu.

Tapi tidak berhenti di situ, ada satu lagi maklumat penting tentang tunduknya padi.

Kalau pokok padi itu rebah ke tanah, padi akan rosak dan menyebabkan kerugian yang besar. Jadi kena ingat, merendah diri bukanlah bererti sampai dipijak orang.

Err….kenapa pulak?

Jelas daripada peribahasa ini, masyarakat Melayu membandingkan dua darjat – antara sifat cempedak dan nangka. Nangka dianggap lebih baik daripada cempedak.

Tapi kenapa? Betul ke nangka lagi bagus?

Untuk menjawab persoalan ini, kita kena meneroka dan menelurusi akal budi dan falsafah orang Melayu.

Walaupun secara biologinya kedua – dua buah ini hampir sama pada luarannya, namun anatominya sungguh berbeza.

Jadi oleh sebab banyaknya kegunaan nangka, tak hairanlah masyarakat Melayu memlih nangka berbanding cempedak.

Peribahasa dihasilkan daripada hati budi dan akal orang Melayu berpandukan pengalaman empirika mereka. Jika dikaji dengan lebih mendalam, akan terbongkar banyak khazanah kekayaan tradisi pemikiran bangsa.


Kenapa Orang Afrika Tolak Ciptaan Basikal Mesin Basuh Ini?

Sekumpulan pelajar kejuruteraan dari Universiti di England menyertai program ‘Engineers Without Borders’, di mana mereka dibawa ke ceruk – ceruk pedalaman negara – negara miskin dan membangun seperti negara – negara benua Afrika.

Misi mereka, untuk perhatikan masalah – masalah penduduk setempat, kemudian datangkan idea kejuruteraan untuk selesaikan masalah mereka. Projek yang berjaya akan dapat penghargaan universiti, dan CV yang cantik…

Sesampai di Afrika, mereka pun mencari – cari apa projek yang mereka boleh lakukan. Ada yang pilih projek membuat perangkap tikus, ada yang buat alat menghalau nyamuk. Namun sebuah kumpulan tertarik dengan satu aktiviti penduduk kampung Afrika itu.

Disebabkan tiada elektrik, dan tiada mesin basuh serta saluran air, mak cik – mak cik kampung tersebut akan membasuh baju beramai – ramai di sungai. Mereka akan membawa baju kotor mereka dalam satu bakul, kemudian berjalan ke sungai, menyental pakaian – pakaian tersebut dengan tangan, kemudian berjalan balik ke rumah.

Maka pelajar kejuruteraan mat saleh itu pun jumpa satu pernyataan masalah. Penduduk kampung hadapi masalah dengan proses membasuh baju!

Mereka pun buat kiraan. Perjalanan ke sungai boleh ambil masa hampir 10 minit, membasuh baju 30 – 50 minit, kemudian perjalanan balik lagi 10 minit. Jadi untuk basuh baju saja akan habis hampir 1 jam. Tak efisien! Itu belum lagi dikira masalah kepenatan menyental baju dengan tangan.

Jadi mereka pun berbincang untuk selesaikan masalah ini. Idea mereka, cipta mesin basuh yang tak perlu elektrik.

Akhirnya, mereka temui satu design yang bernas. Mereka gabungkan mekanisme putaran mesin basuh dengan basikal. Bermakna, mak cik – mak cik tersebut cuma perlu masukkan baju ke dalam tong, masukkan air (daripada tong air simpanan) dan sedikit sabun, dan kayuh selama ~20 minit untuk cuci baju mereka. Dapat jimat hampir 40 minit!

Tanpa buang masa mereka bina beberapa unit basikal mesin basuh itu. Kemudian mereka berikan kepada beberapa orang mak cik yang duduk jauh dari sungai. Ternyata mereka kagum dengan ciptaan tersebut. Sudahlah cepat, tak perlu bergerak ke sungai, ia juga kurang penat berbanding menyental dengan tangan!

Maka pelajar mat saleh tersebut pun bangga dengan ciptaan mereka. Mereka pulang ke England berpuas hati dengan projek mereka. Dah pasti ciptaan mereka paling berguna berbanding kumpulan lain.

Beberapa bulan kemudian, mereka datang semula ke perkampungan tersebut untuk meninjau ciptaan mereka. Alangkah terkejut mereka, apabila mereka dapati basikal mesin basuh mereka berhabuk dan berkarat. Ternyata mak cik – mak cik kampung tak menggunakannya.

Lalu mereka pun bertanya apakah sebabnya.

Makcik itu pun jawab: “Ciptaan kau orang ni memang bagus. Tapi mak cik jadi bosan kayuh sorang – sorang. Sebenarnya kami memang suka aktiviti basuh baju ramai – ramai dekat sungai ni. Kami tunggu setiap hari. Sebab waktu tu lah kami nak buka cerita pasal jiran – jiran dengan geng membasuh kami. Kadang – kadang kami sengaja basuh perlahan – lahan sebab nak borak panjang – panjang”

Maka tersedarlah pelajar kejuruteraan tersebut tentang masalah projek mereka sebenarnya. Mereka tak tanya dulu pandangan penerima ciptaan mereka itu. Mereka cuma kira dari segi cost – effectiveness dan keefisienan, mereka tak ambil kira faktor sosial.

Jurutera bukan hanya bermain dengan nombor.


Sci – Hub , Robin Hood Dunia Sains?

Dunia kajian sains kini sedang mengalami krisis. Krisisnya bukanlah kerana kurangnya kajian – kajian bermanfaat berimpak tinggi – malah sebenarnya semakin banyak eksperimen bercita – cita besar yang mampu menaikkan taraf hidup manusia.

Masalah besar yang melanda adalah apabila dapatan kepada kajian – kajian dan ilmu sains dikomersialkan. Dijadikan bisnes.

Elsevier adalah antara watak utama di belakang skandal ini. Mungkin sekiranya dibuat filem Hollywood, Elsevier akan digambarkan sebagai syarikat jahat yang ingin memanipulasi dunia. Elsevier adalah syarikat penerbit gergasi yang memegang pangkalan data maklumat saintifik, yang membuat keuntungan melebihi 6 billion dollar setahun.

Cara syarikat penerbitan ini membuat keuntungan sebenarnya agak pelik dan kontroversi. Kajian dan penerbitan saintifik sebenarnya bukanlah bercirikan keuntungan. Namun, jika seseorang pengkaji ingin menerbitkan manuskrip, beliau akan diberikan dua pilihan:

Adakah pilihan – pilihan ini berat sebelah kepada penerbit? Ya, memang pun. Hanya pihak penerbit yang menang. Malah, margin keuntungan Elsevier pada tahun 2010 adalah 36%, lebih tinggi daripada Apple, Google atau Amazon pada tahun tu. Sedangkan yang ‘dijual’ adalah kajian saintifik ahli akademik lain seluruh dunia, bukan produk semacam telefon pintar.

Mungkin situasi ini memang normal dan diterima oleh para pengkaji? Jawapannya tidak. Ramai ahli akademik yang memboikot dan memprotes Elsevier kerana:

Namun, kebimbangan lain yang lebih utama adalah kerana kini terdapat dinding berbayar untuk penyebaran ilmu, oleh pihak yang tidak lain hanya mahu memburu keuntungan. Dengan hampir 65% artikel yang dikurung di belakang dinding berbayar, banyak kajian yang dihasilkan terbazir kerana sudahpun dibuat, membazir geran penyelidikan, membazir apabila salah prosedur dan apabila salah beli produk eksperimen.

Maka kemudian timbullah watak baru, bernama Sci – Hub, yang berhasrat mencabar status quo dan dominasi pihak penerbit.

Pada 5 September 2011, Alexandra Elbakyan, seorang penyelidik dari Kazakhstan, mencipta Sci – Hub, satu laman web yang memintas dinding berbayar jurnal, dan memberi akses secara ‘haram’ kepada sesiapa saja yang ingin membaca puluhan juta artikel dan jurnal saintifik.

Sci – Hub ditubuhkan atas tiga sebab:

Maka lebih kurangnya, Sci – Hub adalah Pirate bay untuk jurnal dan artikel saintifik.

Bezanya, tujuan ini dianggap murni kerana ia merampas monopoli ilmu saintifik daripada penerbit yang kaya raya dan ‘korup’ kepada seluruh penuntut ilmu. Sedangkan artikel – artikel itu sememangnya percuma! Jika anda emel pengkaji untuk berikan artikel mereka, mereka akan berikan PDF tanpa bayaran!

Dan dengan membuka akses ilmu kepada semua, penemuan – penemuan bermanfaat akan dihasilkan dengan lebih cepat, yang sudah pasti akan mempercepat kemajuan manusia.

Dah pasti, pihak penerbit sememangnya tidak menyukai Sci – Hub. Sci – Hub telah disaman beberapa kali kerana melanggar dan memalsukan hak cipta. Walaubagaimanapun Elbakyan mengatakan mahu tidak menghiraukan saja keputusan tersebut. Domain Sci – Hub telah cuba untuk ditutup berkali – kali tapi ia masih berkeras dan melawan.

Adakah pihak penerbit seperti Elsevier ada justifikasi untuk model bisnes mereka? Benar, ramai orang menyalahkan penerbit dan memberi pandangan yang cukup negatif kepada mereka. Namun, pihak penerbit hakikatnya cukup percaya bahawa dinding berbayar mereka sememangnya wajar.

Pihak penerbit, walaupun beragendakan keuntungan, sebenarnya miliki kos yang perlu ditampung. Termasuklah, kos typeset, penyemakan, penyuntingan, pemasaran dan hosting bahan digital serta pengagihan. Mereka juga menampung kos untuk mengekalkan kebolehpercayaan jenama mereka serta kualiti artikel.

Namun adakah mereka berhak menghalang medium jurnal percuma dan aspirasi – aspirasinya?

Sebenarnya, perbincangan tentang pertembungan laman web ilmu ‘cetak rompak’ dan penerbit pengeksploit ini membuka persoalan yang lebih asas. Boleh ke seseorang menghakciptakan ilmu? Ilmu ini miliki siapa sebenarnya?

Dan mungkin bagi pelajar penggemar muat turun jurnal dan artikel daripada sci – hub dan pangkalan data jurnal ‘cetak rompak’ yang lain, adakah ilmu yang diperoleh ini ‘halal’? Adakah berkat ilmu ini?

Mungkin kita perlukan ulama yang jujur untuk menjawab persoalan – persoalan ini.


Semakin Tinggi Kadar Persamaan Jantina, Semakin Kurang Perempuan Mengambil STEM

Anda mungkin fikir negara yang mendesak persamaan jantina sepatutnya miliki lebih banyak bilangan wanita yang bergraduasi dalam ijazah sarjana sains, teknologi, kejuruteraan dan matematik (STEM). Namun kajian terbaru mendapati sebaliknya.

Kajian daripada Universiti Missouri menemui bahawa wanita di negara membangun, yang sering dikaitkan dengan kadar persamaan jantina rendah, yang lebih tertarik dengan STEM berbanding negara maju.

Walaupun wanita sama atau lebih cemerlang keputusan mereka dalam sains dan matematik di kebanyakan negara, nampaknya semakin tinggi kadar persamaan jantina, semakin kurang wanita yang bergraduasi daripada bidang STEM. Korelasi negatif ini dipanggil ‘Paradoks Persamaan Jantina‘.

Negara – negara seperti Turki, UAE, Tunisia, Algeria, Indonesia yang diberikan markah rendah dalam Indeks Jurang Jantina Global ternyata memiliki paling banyak peratusan wanita graduan STEM. Manakala negara – negara yang dibanggakan sebagai peneraju persamaan jantina paling corot.

Beberapa penjelasan cuba dibuat, seperti mengatakan kelebihan wanita sebenarnya terletak pada kebolehan membaca, bahasa dan seni berbanding matematik dan sains. Maka wanita yang diberi lebih banyak kuasa untuk membuat pilihan sudah pasti akan memilih bidang yang mereka lebih sukai.

Bagaimanapun dapatan ini dilihat bercanggah dengan aspirasi gerakan emansipasi wanita dan feminisme yang mahu menambah bilangan wanita dalam STEM, kerana ia dilihat bidang yang dimonopoli lelaki dan mereka mempercayai bahawa minat dan kebolehan wanita sama saja dengan lelaki.


Terengganu Paling Ramai Genius

Negeri mana yang paling ramai orang pandai – pandai? Menurut Pusat Permata PERMATA Pintar negara, jawapannya adalah Terengganu.

Penentuan murid pintar dan memiliki daya intelektual tinggi dipastikan melalui ujian UKM1 yang merupakan ujian saringan atas talian untuk murid berusia 8 hingga 15 tahun.

Bagi tahun 2017, seramai 55,035 pelajar menduduki ujian penentu indeks genius peringkat satu tersebut. Daripada jumlah itu pula, seramai 1,128 orang atau 12 peratus pula berjaya ke ujian peringkat kedua yang dikenali sebagai Ujian UKM 2

Menurut Pengarah Pusat PERMATApintar Negara, Universiti Kebangsaan Malaysia (UKM), Prof Datuk Dr Noriah Mohd Ishak, pihaknya mengumpul data pelajar berkenaan termasuk struktur demografi dan latar belakang keluarga mereka bagi menjalankan satu kajian khusus.

“Berdasarkan rekod yang kami terima jelas menunjukkan pelajar negeri itu paling ramai mengambil ujian UKM dan berjaya melepasi setiap peringkat” katanya.

“Sudah beberapa tahun negeri itu mendominasi statistik pelajar genius paling ramai dan ia konsisten bagi tiga tahun kebelakangan ini termasuk pengambilan pada tahun ini.

“Rata-rata pakar dan pensyarah membuat andaian, amalan pemakanan mereka yang memakan ikan segar dikatakan faktor utama selain daripada genetik dan persekitaran,” katanya.

Namun, menurut keputusan SPM 2017, tempat pertama diduduki oleh Wilayah Persekutuan, manakala terengganu peroleh tempat ke tujuh.


Abang Ini Harta Karun Meme Matematik

Meme sememangnya merupakan makanan ruji bagi pengguna internet. Ia wujud dalam pelbagai bentuk, dan disebar luas dalam hampir semua platform alam maya. Meme yang popular termasuklah seperti success kid, pepe the frog, Be like Bill, yang kemudian menjadi Jadilah Seperti Rashid, doge dan banyak lagi.

Warga Malaysia juga tidak ketinggalan menghasilkan meme sendiri, seperti meme Fahrin Ahmad ini.

Di samping bertujuan sebagai bahan ketawa dan komedi, meme juga kadang kala digunakan dalam pendidikan. Namun meme jenis ini amat jarang ditemui dan kebiasaannya memerlukan pengetahuan mendalam terhadap sesuatu topik sebelum boleh dipersembahkan dalam bentuk meme. Itupun belum tentu semua faham.

Namun sebenarnya kita memiliki seorang pensyarah yang memiliki kemahiran istimewa menghasilkan meme matematik yang bukan saja kelakar, tapi bermakna dan tular.

Amirul Faiz yang merupakan pensyarah matematik di INTEC ini pernah tular apabila meme matematik beliau yang bertajuk “Learning Moo-thematics with graphic Cow-culator” dikongsi 60 ribu kali di Facebook. Meme yang mengaitkan bentuk graf persamaan matematik itu dengan tanduk lembu juga tular di reddit dan 9gag.

Beliau kemudian menghasilkan lebih banyak lagi meme matematik di halaman Facebook beliau.

Ketika ditanya, beliau mengatakan tujuan penghasilkan meme matematik ini adalah untuk pendidikan.

“Sebagai pensyarah sebelum ini, saya dapati pelajar sekarang lebih cenderung dengan teknik pembelajaran secara visual. Kalau dulu pembelajaran tertumpu pada guru/ pensyarah, kini pendekatan secara ‘student centered’ lebih sesuai dengan adanya teknologi.

Maka saya mula dengan meme2 sebegini sebagai pendekatan visual dan secara langsung menarik minat pelajar utk belajar matematik” katanya.

Penerangan konsep matematik dengan cara mudah dan berjenaka ini selari dengan kata – kata Einstein, “Jika anda tak mampu menerangkan sesuatu dengan mudah, anda belum cukup memahaminya”

Berikut adalah kompilasi meme matematik Amirul Faiz, selamat menikmati! (Kalau tak faham jangan tanya penulis, tanya pensyarah korang ni)


Mampukah ‘Beg Terapung’ Tular Ini Selesaikan Masalah Berat Beg Sekolah?

Baru – baru ini tular satu inovasi baru terhadap beg galas. Beg yang dinamakan HoverGlide ini seolah – olah ‘terapung’ apabila dipakai. Pemakai malah boleh berlari tanpa merasai impak jatuhan beg tersebut.

Beg tersebut seakan – akan bukan realiti, semacam glitch dunia nyata…

View post on imgur.com

Ciptaan HoverGlide tersebut menggunakan bingkai pendua dan sistem takal dengan tali bungee elastik untuk menahan bebanan beg daripada bingkai. Apabila pemakai berjalan atau berlari, beg tersebut meluncur secara vertikal pada sistem tersebut. Maka apabila pemakai berjalan, beg tersebut kekal pada kedudukannya.

Pergerakan beg yang pelik dan seolah – olah tidak real membuatkan ciptaan ini tular dengan cepat.

Sistem ini tidak saja mengurangkan pergerakan vertikal, seraya mengehadkan daya hentakan vertikal ke atas badan, tapi juga menjimatkan tenaga untuk berjalan membawa beg tersebut. Ini bermakna anda boleh membawa beban yang lebih berat sambil bergerak pantas, lantas mengurangkan risiko kecederaan akibat bebanan lebihan pada bahagian belakang, leher dan lutut.

Penyelidikan mendapati HoverGlide mampu mengurangkan daya hentakan sebanyak 82%, menakjubkan jika benar!

Ciptaan ini berkemungkinan boleh miliki penggunaan yang lebih luas melangkaui penggunaan lasak seperti trekking. Ia miliki potensi untuk akhirnya menyelesaikan masalah berat beg pelajar sekolah yang semakin menggusarkan.

Jika dulu solusi kepada masalah berat beg adalah dengan memasang roda, yang mudah rosak akibat keadaan jalan raya yang tak sekata. Atau memasang almari buku di setiap kelas. Atau merombak keseluruhan jadual dan sistem pembelajaran untuk mengurangkan penggunaan buku. Sekarang mungkin semua itu tidak lagi perlu.

Namun, dah pasti, isu utama adalah kos. Hoverglide masih belum dipasarkan, jadi tidak diketahui berapa harganya. Tapi boleh jadi beratus dollar.

Begitu juga, sejarah buruk ciptaan – ciptaan kickstarter yang tular sedikit mendatangkan perasaan skeptikal. Dahulu, tular sakan ciptaan seperti ‘lebuh raya solar‘ yang hakikatnya sangat tidak munasabah. Terdapat juga ciptaan tular seperti Juicero yang mendapat dana – dana daripada syarikat – syarikat gergasi namun kemudian dianggap sebagai ciptaan paling teruk dalam sejarah.

Jadi, kita lihat dulu perkembangan ciptaan yang menarik ini.


Penamat Doraemon Ini adalah Penyelesaian Genius Masalah Pengembaraan Masa

Jika anda membesar dengan menonton Doraemon, pasti anda pernah tertanya dua soalan ini:

Untuk sesiapa yang tidak tahu, (mungkin anda menyorok dalam gua 30 tahun lepas), Doraemon adalah robot yang datang dari masa depan, iaitu pada tahun 2112. Itu kurang 100 tahun dari sekarang.

Pada masa itu, kemajuan teknologi sangat dahsyat. Manusia dapat cipta mesin masa, mesin teleportasi, mesin pengecil, robot serba guna, dapat manipulasi ruang – masa, kembara angkasa lepas, mesin terbang pasang atas kepala….

Pendek kata, lebih kurang mustahil untuk kita capai tahap teknologi demikian melihatkan perkembangan manusia sekarang ini. Itupun kalau tak terjadi perang dunia ketiga yang hancurkan semua teknologi dan kembalikan kita ke zaman batu.

Memandangkan latar Doraemon itu sendiri adalah berlatarkan dunia kita yang sebenar, maka penciptaan Doraemon itu sendiri nampaknya mustahil boleh dihasilkan dalam dunia fiksyen tersebut. Sampailah penamat kepada cerita Doraemon muncul dan menyelesaikan masalah tersebut dengan sangat bijak.

Jemput tonton penamat Doraemon ini, bawa tisu sekali.

Terdapat juga versi komik berbahasa Indonesia.

Bateri milik Doraemon mati. Nobita cuba untuk membaiki Doraemon di masa depan, tapi segala akses mesin masa dihalang oleh polis masa, atas sebab tertentu.

Nobita kemudian diberi dua pilihan, tukar bateri milik Doraemon yang sedang kaku itu lantas memadam keseluruhan memorinya, atau tunggu jurutera yang mampu untuk membaiki Doraemon.

Dah pasti Nobita tak mampu untuk memilih pilihan pertama. Namun mana mungkin ada jurutera pada zaman itu yang mampu membaiki robot 100 tahun akan datang?

Maka Nobita berikrar untuk bekerja keras dan belajar super rajin. Dia jadi pelajar terbaik sekolah, dan tidak melakukan apa – apa kecuali menerobos ilmu untuk membaiki Doraemon.

Nobita kemudian menjadi seorang Profesor ulung robotik dunia dan akhirnya Doraemon dapat dipulihkan.

Penamat ini dianggap sebagai penamat terbaik Doraemon kerana bukan saja ia penamat gembira, namun ia mengeksploitasi tema utama Doraemon iaitu ‘paradoks masa’ untuk menjelaskan persoalan besar siri tersebut.

Pertama, ia menjawab persoalan siapa pencipta Doraemon. Tidak lain, pencipta Doraemon adalah Nobita sendiri. Nobita satu – satunya manusia dalam dunia yang mampu untuk membaiki, menjurutera, dan mencipta robot masa depan Doraemon kerana dia satu – satunya orang yang memiliki akses kepada robot masa depan tersebut.

Selama dia hidup dengan Doraemon, dia melihat dan merasai sendiri teknologi masa depan. Maka jika ada orang yang mampu untuk ‘reverse engineer’ teknologi masa depan, Nobitalah orangnya.

Dan pada akhirnya kita memang dapat lihat ciptaan Doraemon generasi pertama, siap dengan telinga, dengan dikekalkan memori asal kawan lamanya itu.

Kedua, penamat ini menjawab persoalan ledakan teknologi abad ke 22, iaitu abad Doraemon, yang dianggap mustahil dicapai. Dan persoalan ini diterokai menerusi watak Dekisugi

Dekisugi menimbulkan persoalan, bagaimana mungkin era Doraemon boleh datang jika perkembangan manusia begitu perlahan? Rupa – rupanya jawapannya adalah pada rakan lamanya yang telah lama menghilang.

Profesor Nobita, menerusi kajian panjangnya terhadap teknologi robot masa depan, Doraemon yang dia miliki, akan membuat ledakan revolusi teknologi besar – besaran. Dialah pencetus teknologi abad ke 22.

“Eh jap. Tapi kalau Nobita cipta Doraemon, dan dia boleh buat macam tu sebab dia ada Doraemon yang datang pada dia dari masa depan, dari mana pula datang Doraemon tu??”

Yup. Inilah paradoks masa yang dikatakan oleh Dekisugi. Dari mana titik mulanya?

Sebenarnya paradoks masa sememangnya akan jadi masalah kepada mana – mana pun cerita, filem dan fiksyen yang melibatkan pengembaraan masa. Namun, dalam penamat Doraemon ini, layanan terhadap paradoks masa ini bijak.

Untuk tahu lebih tentang paradoks, terutama paradoks masa, boleh tonton video AJAR berikut:

Paradoks masa itu tak dapat dijelaskan. Ia satu poin dalam spektrum masa dunia fiksyen Doraemon yang berlaku, dan mesti dipastikan berlaku.

Nobita menjadi Profesor Robotik untuk membaiki Doraemon adalah satu titik masa yang mesti berlaku. Jika tidak, tidak berlakulah teknologi abad ke 22. Titik paradoks ini sangat penting sampai polis masa mengawal ketat mesin masa supaya tiada yang akan mengganggu poin ini.

Itulah juga sebabnya tiada siapa tahu pencipta Doraemon. Ia maklumat yang dikawal rapi supaya titik paradoks masa ini tidak dipecahkan.

Maka, sebenarnya Nobita menerima Doraemon adalah dengan destiny atau takdir bahawa dialah yang akan menciptanya pada masa hadapan.

“Isyh, kacau mood betul lah”

Sebenarnya pelukis asal Doraemon meninggal dunia sebelum sempat merangka penamat yang rasmi.

Jadi penamat – penamat Doraemon adalah fan – made atau direka oleh peminat. Ada beberapa versi, ada versi Nobita sebenarnya kanak – kanak terencat akal OKU dan semuanya adalah khayalannya saja, untuk mengurangkan kesengsaraan yang dia alami. Err, tapi iya lah, siapa yang nak terima penamat macam ni.

Penamat oleh Nobuo Sato dalam artikel ini adalah sangat popular dan dianggap sebagai ‘penamat rasmi’ oleh banyak peminat (termasuklah penulis).

Namun untuk ‘penamat’ yang lebih rasmi, bolehlah tonton filem ‘Stand by Me Doraemon‘ , yang merupakan filem istimewa yang merangkumkan cerita Doraemon sewaktu pertama kali berjumpa Nobita, hinggalah saat Doraemon terpaksa berpisah.

Tapi sediakan tisu jugalah, sebab memang tsunami nostalgia.


Bumi Sebagai Hamparan?

Macam pernah dengar kan?


17 Animasi GIF yang Menerangkan Konsep Matematik

Matematik boleh jadi topik yang sukar difahami tanpa animasi visual. Kadang – kadang sesuatu konsep sukar itu diajar hanya dengan menggunakan tulisan dan persamaan di papan hitam. Namun apabila dipersembahkan dalam bentuk animasi, ia terus difahami!

Berikut adalah 17 animasi GIF yang menerangkan konsep matematik

Oh ini rupanya apa yang pythagoras cuba beritahu. Giphy

Pi adalah watak utama dalam trigonometri. Visualisasi ini menerangkan macam mana pi boleh diperoleh. Pi = nisbah ukur lilit sebuah bulatan kepada diameternya. Imgur

Jika satu lengkok bulatan sama panjangnya dengan dengan jejari bulatan tersebut, nilainya adalah satu radian. Imgur

Cara selesaikan segi tiga pascal. Wikimedia

Cara mudah mendarab binomial. mathcaptain

Gunakan kaedah ini supaya tidak terbalik lagi apabila melakukan transposisi matriks.

Hasil tambah sudut luaran polygon sentiasa akan bersamaan 360 darjah.

Visualisasi sin dan kosin. imgur

Kosin adalah hasil pembezaan sin. imgur

Sin dan kosin digambarkan menerusi segi tiga. imgur

Visualisasi garisan tangen. Imgur

Mungkin lebih mudah difahami jika kita lihat dari sudut sisi. Imgur

Cara melukis parabola. Imgur

Cara melukis lonjong. giphy

Hiperbola adalah dua lengkungan yang seakan – akan busur panah infiniti. Giphy

Apabila diterjemah menjadi 3D, kita akan peroleh hiperboloid. Percaya tak itu semua garis lurus? Tumblr

Apabila diaplikasikan dalam dunia sebenar, kita boleh hasilkan instrumen yang seakan – akan magik ini.


Pelajar Ini Dibuang Intern NASA, Setelah Mencarut Kepada Orang Kuat NASA di Twitter

Seorang bakal intern NASA telah dibuang sebelum sempat pun bermula setelah dia mencarut kepada seorang bekas jurutera dan ahli persidangan angkasa NASA di twitter.

Tweet yang dikeluarkan oleh pengguna Twitter Naomi H tersebut mendapat perhatian yang besar, sehingga kemudian turut menarik respon daripada agensi angkasa NASA.

Setelah diminta untuk menjaga bahasanya, Naomi kemudian membalas dengan mencarut mengatakan dia kini bekerja dengan NASA.

Malang buat Naomi, carutannya itu ditujukan kepada Homer Hickam, seorang jurutera lagenda di NASA yang bertanggungjawab membina roket angkasa, melatih angkasawan dan terkenal sebagai penulis buku angkasa lepas.

Naomi kemudian dipecat serta merta dari internship dan dia kemudian memadam akaun twitter miliknya.

Situasi ini bagaimanapun mencetuskan perdebatan di Twitter.

Sebelah pihak menyalahkan Naomi kerana bukan saja biadap dengan peluang yang diberikan, dia sebagai bakal intern sepatutnya mengenali Homer Hickam.

I can't believe @NASA gave an internship to someone who didn't know who Homer Hickem was.

— America Offline ? (@Cheechard) August 21, 2018

Sebelah pihak mengatakan dia tidak sepatutnya dirampas peluang sekali seumur hidup ini hanya kerana berlaku liar di media sosial sebagai mana remaja lain.

Bagaimanapun Homer Hickam kemudian mengatakan bahawa beliau tidak berperanan memecat Naomi daripada Internship. Itu adalah tindakan pihak agensi tersebut.

Hickam kemudian mengatakan bahawa remaja itu kemudian meminta maaf kepadanya, dan beliau terima dengan hati terbuka.

“Setelah bercakap dengannya dan melihat resume miliknya, saya pasti dia berhak memegang posisi dalam industri aerospace dan saya akan melakukan apa yang saya mampu untuk memastikannya memperoleh semula peluang yang lebih baik daripada yang dihilanginya” Kata en Hickam.

Jadi mungkin Naomi akan diberi peluang kedua, tapi ini adalah pengajaran besar buatnya.

Hati – hati dengan apa yang anda tuliskan di media sosial.


Universiti Cambridge Sedang ‘Berperang’ dengan Merpati. Dan Nampaknya Mereka Tengah Kalah…

Universiti Cambridge, antara universiti terbaik dunia yang memiliki otak – otak terbijak dalam kalangan manusia sedang menghadapi masalah unik.

Mereka ‘diserang’ dengan jatuhan najis burung merpati. Kakitangan, pelawat dan bangunan mereka dijatuhi ‘bom’ najis burung merpati sehingga mereka terpaksa mengambil tindakan.

Apa solusi minda – minda hebat di sana untuk menghalang serangan berterusan musuh mereka itu? Mereka … mahu memasang cerucuk tajam dan penghalang plastik di sekeliling bangunan mereka..

Cerucuk – cerucuk tersebut akan dipasang termasuklah pada bangunan klasik abad ke 15 yang mereka miliki.

Cambridge menerima ribuan pengunjung setiap tahun, tapi ramai di antara mereka menjadi mangsa burung merpati di sekitar kawasan King’s. Pakar kawalan makhluk perosak memberi nasihat kepada mereka untuk memasak cerucuk besi sebagai langkah terbaik menghalang burung bersarang.

Namun, isu ‘kesan visual’ pemasangan cerucuk besi juga menjadi kebimbangan, apatah lagi apabila dipasang pada bangunan – bangunan klasik mereka.

Pemasangan cerucuk besi untuk mengatasi masalah merpati dibuat di tempat – tempat lain sekitar London, termasuklah Stesen Victoria.

Tapi itulah, memandangkan ini Cambridge, maka agak kecewa juga apabila mereka tak cadangkan gelombang ultrasonik ke, atau sistem sensor automatik…


Contoh Gorengan Esei Paling Teruk. Jangan Buat Macam Ni.

Sebuah esei berbahasa Inggeris tular di media sosial kerana ia dianggap begitu … istimewa.

Esei yang bertajuk “Kepentingan geologi dalam kejuruteraan sivil” ini ditulis panjang sebanyak satu muka surat. Namun markah yang diperoleh adalah sebanyak 0%.

Mula – mula agak pelik juga kenapa begitu zalim sekali pensyarah yang beri markah ini, mesti ada satu point yang boleh diberi markah dalam satu muka surat, walau di’goreng’ pun?

Namun setelah membacanya, rupa – rupanya memang layak dapat kosong. Ini adalah kes gorengan versi paling hangit. Tak ada isi langsung.

“Kepentingan geologi dalam kejuruteraan sivil boleh diterangkan melalui fakta bahawa ia sangat sangat penting dalam kejuruteraan sivil, maka itulah sebab geologi sangat penting dalam kejuruteraan sivil”.

Penulis juga memaparkan disiplin akademik yang baik dengan memberikan definisi geologi:

“Mari kita bincangkan apa itu geologi. Geologi adalah sesuatu yang sangat penting dalam kejuruteraan sivil dan ia sangat penting sehingga tak dapat digambarkan melalui kata – kata”

“…. Tapi itu kan ayat permulaan esei ni dekat bahagian paling atas.. Hang pi ulang balik je ke?” – Pensyarah.

“Yup”

Netizen juga memberi komentar – komentar konstruktif terhadap esei tersebut:

Fuhh, lepas baca karangan ni baru aku tau betapa pentingnya geologi dlm civil eng. Penting sampai takde kata2 boleh gambarkan – Azhari Mohid

Hahahaha tulisan lawa dah. Aku pernah ada dalam situasi camni..di mana tahu beberapa perkataan je dalam bahasa English..tu la dok ulang2 . Kalau tahu perkataan is ,is jela spai abis. Kalau tahu go ,go jela . N selak selak soalan sebelum tu perkataan apa leh guna tanpa tahu mksd n cara guna. – Nora Dzia

Asal dpt satu page – Srikandi Islamiah

hanat dia tulis point sama. dari tajuk, pendahuluan, isi, sampai penutup – Kamil Zakri

Meng’goreng’ juga adalah satu seni. Jangan buat macam ni. Sia – sia je datang dewan peperiksaan.


Peta Dunia Kita Salah

Peta dunia yang kita biasa tengok sebenarnya bukanlah bentuk sebenar bumi kita. Eh tak, ini bukan teori konspirasi, ini memang permasalahan yang muncul bila kita cuba untuk memetakan bumi.

Lebih tepat, ini adalah masalah apabila kita cuba memprojeksikan bentuk sfera 3 dimensi kepada 2 dimensi. Pasti akan berlaku herotan. Bayangkan anda cuba mengupas kulit oren, kemudian anda jadikan bentuk petak yang rata. Anda perlu menarik, memadatkan atau mungkin mengoyak bahagian oren tersebut.

Jadi disebabkan herotan yang tidak dapat dielakkan ini, bentuk peta yang dilukis oleh kartografer sebenarnya terdapat beberapa versi. Versi yang paling popular adalah Peta Mercator, yang kita biasa tengok.

Peta dunia yang paling popular dalam … dunia ini miliki beberapa isu.

Anda boleh membandingkan sendiri saiz – saiz negara yang sebenar menggunakan website thetruesize.com . Cubalah, cukup meletupkan minda!

Peta Mercator dihasilkan pada tahun 1569 oleh kartografer bernama Gerardus Mercator untuk membantu pelayar Eropah melayari Laut Atlantik.

Maka, penggunaan peta Mercator ini dianggap sebagai Eurosentrik, ataupun bias kepada Barat dan Eropah. Ia membesarkan saiz Eropah dan Amerika Utara, dan meletakkan Eropah di pertengahan dunia. Negara seperti Iran, Venezuela, India, Afrika pula kelihatan kecil. Gambaran – gambaran kebesaran negara di atas peta dibuat untuk memberi simbol kuasa dan kepentingan Barat ke atas dunia.

Begitu juga, kenapa Eropah diletakkan di bahagian atas peta? Memandangkan bumi adalah sfera, maka boleh saja peta diterbalikkan untuk meletakkan Eropah di bahagian bawah.

Jadi peta dunia kita sekarang

Peta ini memberi simbolik bahawa kuasa Barat sejak dari zaman Empayar British memiliki dan memegang kuasa dunia. Itulah sebab sebahagian menganggap peta kita sekarang sebagai rasis.

Selain peta Mercator, sebenarnya ada beberapa versi peta dunia yang lain. Seperti:

Dan… banyak lagi

Mana satu yang betul? Jawapannya adalah tiada.

Kerana memang mustahil untuk menghasilkan bentuk peta 2D yang sempurna daripada bentuk sfera 3D. Maka peta diterima berdasarkan perspektif dan kecenderungan kita.


“Jika Ada Anugerah Nobel 1000 Tahun Lepas, Ia Pasti Dibolot Sepenuhnya oleh Muslim” – Sarjana Yahudi

Kalau Islam agama yang maju, kenapa sikit sangat orang Islam yang menang anugerah Nobel?

Mungkin kita biasa dengar ayat ini. Benar, jika anugerah Nobel dijadikan sandaran, hanya 12 penerima anugerah Nobel beragama Islam. Daripada jumlah tersebut, hanya 3 orang dalam bidang sains.

Namun kaitan yang orang cuba lakukan seolah – olah agama Islam yang bertanggungjawab menyebabkan ‘kemerosotan’ pencapaian saintifik penganutnya adalah salah, atas 2 sebab:

Martin Kramer, seorang sarjana sejarah dan Yahudi mengakui sendiri bahawa orang Islam sememangnya merupakan master ilmu sains ribuan tahun dahulu. Berikut adalah terjemahan tulisan dalam laman web beliau:

“Jika Ada Anugerah Nobel 1000 Tahun Lepas, Ia Pasti Dibolot Sepenuhnya oleh Muslim. Seorang daripada penerima sudah pasti polymath multi – genius al Biruni (973 – 1050) yang merupakan seorang ahli astronomi, matematik, mineralogist, botanist, pakar bahasa dan ahli sejarah.

Termasuk pencapaian hebatnya, beliau menentukan secara tepat jejari dan ukur lilit bumi. Kepakaran Muslim dalam astronomi berkekalan hingga abad ke 15, dan disimbolkan menerusi astrolabe Arab dalam pengembaraan orang Eropah.

Perubatan juga menginspirasikan genius Muslim, terutama sekali terhadap ahli falsafah Ibn Sina (980 – 1037). Beliau menjuarai sains Yunani, dan pengamalan perubatan di Eropah adalah berpandukan Kanun Perubatan beliau sepanjang abad ke 15. Universiti Eropah mengajar anatomi dalam terminologi Arab sepanjang tempoh itu.

Dalam peradaban Islam, pertukaran idea saintifik berlaku meluas. Ahli perubatan dan ahli falsafah mengembara dari mahkamah ke mahkamah, dan tiada istana yang lengkap tanpa perpustakaan yang luas, jika tidak ‘Baitul Hikmah’ – Sejenis institut untuk kajian mendalam”

Keilmuan Eropah dalam sains ternyata tidak mampu menandingi, dan ia diapungkan sepanjang Zaman Pertengahan menerusi sisa baki ilmu yang ditinggalkan di atas meja Muslim. Daripada sudut pandang Muslim yang miliki peradaban hebat (atau Yahudi yang tinggal di bawah pentadbiran Islam), tanah melangkaui Pyrenees adalah pusat kegelapan”.

Ternyata berdasarkan sejarah gemilang Muslim tersebut, agama Islam tidak boleh dipersalahkan terhadap kemerosotan Muslim. Mana mungkin agama yang mendatangkan kemajuan mendadak kepada manusia yang tinggal di padang pasir pula yang dipersalahkan atas kemerosotan golongan tersebut?

Yang lebih jelas, jika ada faktor yang perlu dipersalahkan, ia adalah penjajahan imperialis Barat terhadap negara Islam.

Sebenarnya, jika Anugerah Nobel hendak dijadikan ukuran kecemerlangan peradaban, bukan orang Islam saja yang sedikit jumlahnya.

Tiada saintis pemenang anugerah Nobel dalam kalangan negara Asia Tenggara, tiada daripada orang kulit hitam Afrika, dan hanya empat daripada Amerika Latin. Malah jumlah pemenang anugerah Nobel daripada dua negara paling ramai penduduk di dunia, iaitu China dan India juga adalah kecil, kurang daripada 10 setiap satu. Itupun kebanyakan mereka lakukan kajian di Barat.

Maka jelas di sini, pemilihan pemenang anugerah Nobel adalah sangat bergantung kepada ekonomi negara tersebut.

Malah bukan itu saja, artikel the Atlantic bertajuk ‘Anugerah Nobel dalam Sains yang Tidak Munasabah‘ dan ‘Adakah telah tiba masanya kita tinggalkan anugerah Nobel?‘ meneroka dengan lebih mendalam ketidakwajaran anugerah Nobel.

Anugerah ini tidak menghargai sains, sebaliknya mengherotkan sifatnya, memesongkan sejarahnya, dan tidak menghiraukan banyak nama penyumbang yang lain

Hal ini kerana dapatan sains adalah perkara yang paling bersifat kepasukanan. Namun daripada 3 mukasurat penuh nama yang menyumbang kepada projek Laser Interferometer Gravitational-Wave Observatory (LIGO) sebagai contoh, hanya tiga nama yang terpilih sebagai penerima anugerah Nobel dalam Fizik.

Pemenang anugerah tersebut juga nampaknya dimonopoli oleh lelaki berkulit putih.

Anugerah Nobel mengiktiraf penemuan saintifik. Tapi masalahnya, penemuan saintifik biasanya melibatkan sumbangan puluhan jika tidak ratusan malahan ribuan para pengkaji. Anugerah Nobel ini bagaimanapun sangat kontroversi kerana wasiat Alfred Nobel mensyaratkan untuk memberi pengiktirafan kepada seorang penemu penemuan saintifik. Seorang saja nama individu untuk penemuan dalam fizik, kimia, perubatan.

Maka bukan saja anugerah ini mengherotkan sejarah dan pencapaian peradaban – peradaban dalam dunia, ia juga menjejaskan sifat dunia kajian sains untuk membawa idea ‘individu – individu genius perseorangan‘ yang memonopoli sumbangan sains.


Pelajar Kita Menang 9 Pingat Emas Pertandingan Robot Bola Sepak Antarabangsa

Politeknik Ungku Omar berjaya mengharumkan nama negara apabila pasukan robotik Politeknik Ungku Omar bersama pasukan robotik dari empat buah politeknik yang lain berjaya merangkul sembilan pingat emas, tiga pingat perak dan dua pingat gangsa pada Kongres dan Kejohanan Persatuan Robot Bola Sepak Antarabangsa (FIRA) Roboworld ke-23 di Feng Chia University, Taichung, Taiwan pada 6 hingga 11 Ogos lalu.

Kejohanan FIRA Roboworld ke-23 ini merupakan acara tahunan yang diadakan sebagai platform pertandingan robot bola sepak serta sebagai medan pembentangan mengenai perkembangan teknologi robotik di peringkat antarabangsa.

Malaysia berentap dengan 10 negara lain seperti Iran, Korea, India, Taiwan, China, Brazil, Rusia , Filipina dan Indonesia bagi merebut kejuaraan.

Ini bukanlah kali pertama pasukan Politeknik Malaysia meraih kejayaan seumpama ini. Pada kejohanan edisi 2016 yang berlangsung di Beijing, China, pasukan negara berjaya merangkul sebanyak 18 pingat dengan 6 pingat emas, 8 pingat perak dan empat pingat gangsa.

Kejayaan ini membuktikan peningkatan yang cukup ketara kontinjen kita. Hal ini sudah pasti mampu menjadi pemangkin minat dan inspirasi anak muda negara terhadap bidang kejuruteraan robotik.

Tahniah kepada Politeknik Malaysia atas kejayaan ini!

Sumber berita: kampusuols , remaja


7 Reaksi Kimia yang Seakan – Akan Ilmu Hitam

Biasa kita fikir subjek Kimia sebagai subjek yang membosankan. Namun reaksi – reaksi bahan kimia yang menakjubkan (dan menakutkan) berikut mungkin boleh membuatkan kita mengubah fikiran!

Avatar Aang? Kau ke tu?

Bekas itu bukan kosong, tapi ia mengandungi Sulfur Hexafluoride yang 5 kali ganda lebih tumpat daripada udara. Disebabkan ia begitu tumpat, ia punyai sifat seperti cecair. Itulah sebabnya ia boleh duduk dalam bekas tersebut tanpa terbebas lari.

Apabila Sulfur Hexafluoride ‘dituang’, ia mengambil tempat oksigen. Lilin pun terpadam kerana ketiadaan oksigen yang diperlukan untuk pembakaran.

KAU AKAN LIKE PAGE AJAR DALAM MASA 3 … 2 … 1 SAAT

Reaksi kimia ini dipanggil ‘ Belousov-Zhabotinsky reaction” – reaksi kimia berputar (oscillating chemical reaction).

“Inilah apa yang jadi pada hati kita sebaik membuat dosa besar” – Ustaz Petrosains.

Apabila kita mencampurkan sodium sulfite, citric acid, and sodium iodate, kita akan peroleh satu sebatian lutsinar. Namun tak sampai beberapa saat ia kemudian bertukar hitam.

Fenomena ini dipanggil reaksi jam (clock reaction), di mana reaksi kimia berlaku setelah beberapa ketika.

“Jangan tinggalkan abang sayang!”

Apabila dikenakan voltan yang tinggi, air memberi talak satu kepada graviti dan bergayut pada dua bikar air untuk membentuk jambatan.

Daya elektrik mengekalkan struktur ‘jambatan’ tersebut dengan menyusun molekul air menjadi satu struktur yang stabil dan tersusun rapi.

Sodium polyacrylate adalah garam penyerap super (superabsorbent) yang mampu menyerap 300 kali ganda jisimnya dalam air, lantas menjadikannya seakan – akan salji yang sejuk.

Tak tau boleh makan ke tak. Boleh lah cuba kalau nak. Nanti emel laporan.

Oh tengah makan ke? Maaf.

Apabila anda meletak hydrogen peroxide pada luka, buih menggelegak yang terhasil sebenarnya adalah tanda larutan tersebut sedang membunuh bakteria dan sel – sel sihat.

Hydrogen Peroxide digunakan sebagai antiseptik sejak 1920. Tapi ia kini dilarang digunakan untuk mencuci luka, sebab ia didapati melambatkan proses penyembuhan dan menjadikan parut.

Sains? Sains apa kau buat ni sains? Siapa ada nombor Darussyifa??

Err. Apa kita tengah tengok ni? Siapa ajar depa bukak portal dimensi alam jin?

Sebenarnya fenomena yang nampak macam 100% ilmu hitam tersebut adalah reaksi yang dihasilkan apabila bahan kimia bernama Mercury (II) thiocyanate dibakar.

Walaupun nampak macam cool untuk dicampak pada unggun api kem pengakap darjah enam, bahan ini sangat toksik. Dan gas yang dihasilkan berbahaya untuk dihidu.

Dan kalau benda tu tiba – tiba minta korban manusia macam mana?


Panduan Bergambar untuk Peroleh Ph.D

Berikut adalah Panduan Bergambar untuk Peroleh Ph.D yang diterangkan oleh Matt Might, seorang Profesor Sains Komputer di University of Utah, sebagai sumber inspirasi kepada pelajar – pelajar yang ingin bergelar graduan Ph.D.

Bayangkan sebuah bulatan yang miliki keseluruhan ilmu manusia:

Apabila anda tamatkan sekolah rendah, anda tahu sedikit:

Apabila anda tamatkan sekolah menengah, anda tahu sedikit lebih banyak:

Dengan Ijazah Sarjana Muda, anda peroleh pengkhususan:

Dengan Ijazah Sarjana (Masters), anda memperdalam pengkhususan tersebut:

Pembacaan kertas kajian akademik membawa anda ke penghujung ilmu manusia:

Apabila sampai di penghujung, anda fokus:

Anda terus menolak di penghujung perbatasan selama beberapa tahun:

Sehingga satu hari, perbatasan tersebut menyerah:

Dan sedikit lekukan yang anda hasilkan itu dipanggil Ph.D:

Dah pasti, dunia sekarang kelihatan amat berlainan bagi anda sekarang:

Maka, jangan lupa gambaran besar:

Teruskan menolak.


Senarai Terjemahan Istilah – Istilah Semasa Oleh DBP

Dewan Bahasa dan Pustaka ternyata memainkan peranan proaktif dalam menyampaikan usaha pengalihan bahasa beberapa istilah – istilah baru yang kita biasa gunakan dalam Bahasa Inggeris. Usaha mereka menyebarluaskan melalui media sosial sangat kita hargai!

Berikut adalah beberapa senarai terjemahan istilah – istilah semasa oleh DBP.


Bahasa Inggeris tak boleh jadi bahasa pengantar di sekolah – Kementerian Pendidikan.

Kementerian Pendidikan berpendapat langkah menggunakan bahasa Inggeris sebagai bahasa pengantar di sekolah-sekolah dalam negara ini tidak dapat dilaksanakan.

Kata kementerian itu langkah tersebut bertentangan dengan peraturan sedia ada, iaitu:

Justeru Kementerian Pendidikan tidak bercadang menjadikan bahasa Inggeris sebagai bahasa pengantar di semua sekolah, termasuk di Sarawak.

“Sungguh pun begitu tahap penguasaan bahasa Inggeris di kalangan murid akan sentiasa dipertingkatkan dari semasa ke semasa melalui kaedah lain, selari dengan undang-undang dan dasar semasa,” katanya.

Kementerian Pendidikan berkata demikian dalam jawapan bertulis parlimen.

Terdahulu Anggota Parlimen Batang Sadong, Datuk Seri Nancy Shukri, meminta penjelasan mengenai pendirian pihak berkenaan terhadap penggunaan bahasa Inggeris sebagai bahasa pengantar di sekolah-sekolah Sarawak.

Kata Kementerian Pendidikan pihaknya akan terus memartabatkan bahasa Melayu dan memperkukuhkan bahasa Inggeris melalui anjakan kedua Pelan Pembangunan Pendidikan Malaysia 2013 – 2025.

“Dasar ini dilaksanakan supaya setiap murid fasih berbahasa Melayu dan Inggeris,” katanya.

Pada masa sama Kementerian Pendidikan berkata mereka menghargai inisiatif kerajaan Sarawak mahu mempertingkat penguasaan bahasa Inggeris di kalangan murid negeri itu.

“Namun setelah meneliti cadangan pelaksanaan tersebut berdasarkan akta dan dasar sedia ada Kementerian Pendidikan berpendapat langkah itu bertentangan dengan akta sedia ada,” katanya.

Sumber: Malaysiakini


Diminta Betulkan Tesis Kerana Margin Lari 5mm. Betulkah Universiti Malaysia Terlalu Pentingkan Format Teknikal Berbanding Isi?

Suatu hantaran di Facebook tular apabila pengguna bernama Othman Talib mengepilkan gambar tesis yang diminta untuk dibetulkan… kerana terlebih margin sebanyak 5 mm.

Tesis ni apa formatpun  tak ada banyak bezapun.. hang pi lah satu dunia semua lebih kurang sama…yang penting content yang novel…

Hairan… yang nak pi ukuq margin sangat sampai beza 5mm pun nk perbetoi … pasai apa?  Tak dak keje lain dah ke rakyat Msia ni ?

Hantaran ini mendapat komen yang pelbagai daripada netizen. Ada yang mengatakan isu formatting yang terlebih ketat ini sebagai menyusahkan.

Saya terpaksa mencetak semula 5 salinan hanya kerana formatting. – Yong Chen

Saya habiskan 1 minggu hanya membuat formatting – Rosma Rashid

Masa buat Master dulu, masa nak hantar, mereka ukur dengan pembaris semua margin. Siapa tak lepas pergi buat balik – Sharifah Alia.

Ada yang mengatakan isu formatting ini sebagai perkara remeh yang sangat ditekankan oleh Universiti Malaysia, tidak Universiti luar negara. Sedangkan yang lebih penting adalah isi tesis tersebut.

Ya, saya sangat setuju. Apa yang penting ialah content dalam tesis tu. Formatting ni perkara remeh saja tapi itulah yang sangat ditekankan oleh PG office universiti di Malaysia ni. Memang susah nak faham & boleh stress dibuatnya especially bila dah dekat date line. Tu belum masuk lagi yang minta 10 hard copies sebelum viva. Saya & wife dah experience masa buat Masters.

Tapi lain pula masa buat PhD di NZ. Formatting ni saya tinggal, buat last sekali bila content dah settled. Di sana, tiada format tertentu yang kena ikut. Biasanya akan ikut format yang supervisor familiar. Tak perlu nak ukur etc. Staf ICT library ada bagi service ni FOC. Duduk sama-sama dengan dia buat sampai siap (saya masukkan nama dia dalam acknowledgment). Bila dah siap, submit tesis pun guna pdf file je. So, duduk la kat mana-mana dalam dunia ni, by mouse click dah siap submit. Final tesis after corrections pun hantar pdf je, tak payah hantar hard bound tulisan emas etc. Ini la baru membantu dan memudahkan students. Bila la universiti kita nak berubah? – Mohd Izani Othman.

Namun, terdapat juga penyokong usaha semakan margin tersebut dalam kalangan proofreader:

Proofreader mana yang tak tengok formatting? – Izwan Ishak

Ketahuilah bahawa manuskrip hardcopy, sebelum binding jadi buku, wajib kena ukur – ukur, semak font, formatting semua ini. – Aiman Kautsar.

Format adalah format. Ia bukan isu. – Ben Teranova.

Bagi penulis, sepanjang pengalaman belajar di UK, formatting tesis ini juga pernah menjadi isu. Tapi itu sebab penulis tersilap cetak. Sepatutnya satu helai satu. Tapi penulis tercetak depan belakang. Terbazir jugalah beberapa belas pound.

Tapi tak pernah pula penulis alami masalah disebabkan margin lari beberapa milimeter.


Johan NILAM negeri Selangor Baca Lebih 150 Buah Buku dalam 6 Bulan

Ahmad Luqman Mohammad Noor, pelajar tingkatan 4 dari Kolej Islam Sultan Alam Shah (KISAS) dinobatkan johan anugerah NILAM peringkat Negeri Selangor kategori bahasa Inggeris.

Pertandingan NILAM peringkat negeri Selangor tersebut bermula sejak bulan Mac dan tamat pada penghujung bulan Ogos. Pemenang selanjutnya akan mewakili negeri ke peringkat kebangsaan.

Sejak dari bulan Mac, adik Luqman telah membaca lebih 150 buah buku dalam tempoh masa 6 bulan. Bermakna, secara purata adik Luqman menghabiskan satu buku setiap 1.2 hari.

Naib Johan Kategori Bahasa Melayu pula dimenangi oleh Nuriljal Farhah Abd, juga dari KISAS.

Adik Nuriljal membaca secara keseluruhan 470 buah buku sejak dari tingkatan 1 hingga tingkatan 4.

Tahniah, semoga kerajinan adik – adik dalam membaca boleh menjadi galakan semangat kepada rakyat Malaysia secara keseluruhannya. Semoga berjaya juga di peringkat Kebangsaan!


Pagar vs Pegar : Debat yang Belum Berkesudahan

Artikel baru yang dikeluarkan oleh Berita Harian, bertarikh 4 September 2018 agak menarik perhatian kerana menampilkan ayat berikut:

‘Harapkan pegar, pegar makan padi’. Harapan pertama saya sebagai seorang rakyat ialah janganlah sesekali peribahasa ini menjadi kenyataan.

Istilah yang digunakan untuk peribahasa tersebut adalah pegar, bukannya pagar sebagaimana kita terima secara tradisi. Malahan istilah pagar masih digunakan dalam buku – buku peribahasa dan dikekalkan sampai sekarang.

Menariknya, rata – rata pengamal media persuratan nampaknya sudah memulakan arus penukaran, daripada pagar kepada pegar:

Melihatkan istilah pegar sudah semakin diterima dalam arus perdana oleh pengamal media, mungkin ini bermakna pihak DBP sudah mengiktiraf versi peribahasa tersebut? Hakikatnya:

Isu ini masih kontroversi kerana DBP tidak mengiktiraf penukaran istilah ‘pegar’.

Dalam jawapan terbaru laman web dbp, bertarikh 19 Mei 2018, mereka mengatakan:

“Untuk makluman, DBP masih mengekalkan bentuk yang sedia ada, iaitu “Harapkan pagar, pagar makan padi.” kerana peribahasa  tersebut merupakan khazanah yang terakam sejak dahulu lagi, seperti yang terakam dalam Kamus Istimewa Peribahasa Melayu”

Jawapan yang lebih awal bertarikh 26 Mei 2017 lebih jelas menampilkan kecenderungan DBP untuk tidak mengiktiraf versi pegar sebaliknya menegaskan pagar adalah betul.

“Berdasarkan Datuk Rahman Shaari dalam Sinar Online bertarikh 16 Disember 2014, peribahasa yang betul ialah “harapkan pagar, pagar makan padi“. Peribahasa ini juga yang terakam dalam buku peribahasa, Kamus Istimewa Peribahasa Melayu edisi kedua oleh Abdullah Hussain. Maka, melalui keterangan ini, isu peribahasa “harapkan pegar, pegar makan padi” tidak timbul lagi. Peribahasa terakam dalam kepustakaan Melayu sejak dahulu lagi, walaupun dicetak berulang kali bentuk asal peribahasa tetap dikekalkan. Sekian, terima kasih”.

Begitu juga tulisan daripada Munsyi Dewan Bahasa, Muhammad Daud pada tahun 2016 yang mengatakan “nenek moyang kita tidak sewenang-wenangnya mencipta peribahasa mengikut kemahuan sendiri”. Ini juga disokong melalui argumen penggunaan jawi oleh akademi Jawi Malaysia.

Pegar dianggap lebih masuk akal orang kebanyakan orang berbanding pagar. Bagaimana pagar mahu memakan padi? Lebih masuk akal sekiranya padi dimakan oleh burung / ayam pegar.

Begitu juga, terdapat juga hujah dari sudut tulisan jawi. Kerana dipercayai terdapat kekeliruan sewaktu pengalihan jawi ke rumi.

Artikel yang benar – benar mempopularkan versi pegar adalah daripada pengarang Utusan Johardy Ibrahim yang mengatakan setelah sidang ridaksi Utusan bersama pakar bahasa, ia sudah disahkan.

Apa agaknya kesudahannya? Versi mana yang akan menang? Pegar yang disokong oleh orang awam atau pagar yang disokong oleh DBP?


Debat Syed Saddiq vs Pelajar Seri Puteri | Perlukah Had Umur Mengundi Diturunkan kepada 18 Tahun?

Malaysia Hari Ini pada tarikh  6 September 2018 telah menjemput YB Syed Saddiq untuk mengadakan ‘mock debate’ bersama pelajar Seri Puteri. Debat yang diadakan adalah ‘Perlukah Had Umur Mengundi Diturunkan kepada 18 Tahun?’

Berikut adalah rumusan hujah kedua – dua pihak:

YB Syed Saddiq

Pelajar Seri Puteri

Tahniah diucapkan kepada tv3 dan kementerian belia dan sukan atas inisiatif pembentangan idea sebegini.

Siapa menang? Hehe.


Paradoks Paling Best – Paradoks Kejutan

Ini paradoks paling best


Pelajar Aliran Sains Lagi Pandai Daripada Pelajar Aliran Lain? Eh Tak Semestinya.

Naik isu tentang pelajar aliran sains vs pelajar aliran sastera. Ada orang muat naik keputusan periksanya yang banyak gagal, kemudian netizen komen:

“Ini belum lagi kau ambil subjek sains dik, itu pun tak score”.

Ada abang yang tak suka komen ini, kemudian beliau hantar video reaksinya kepada ML Studio:

Lebih kurangnya, hendak ditegur persepsi masyarakat yang menganggap pelajar yang bukan aliran sains sebagai kurang pandai berbanding pelajar aliran sains.

Berikut adalah beberapa salah tanggap masyarakat terhadap aliran sains dan selainnya yang wajar dibetulkan:

Benar, aliran sains biasanya punyai pintu masuk atau barrier of entry yang lebih ketat, seperti nak bilangan ‘A’ yang banyak, lebih selektif.

Tapi itu tak menjadikan aliran sains sebagai paling susah. Itu bergantung kepada keupayaan dan minat individu.

Ada orang yang mampu dapat markah penuh dalam matematik tambahan, tapi tak mampu faham sastera. Ada yang boleh dapat A dalam fizik, tapi gagal sejarah. ‘Susah’ itu bergantung pada diri masing – masing.

Aliran STEM (Science, Technology, Engineering, Mathematics) semakin mendapat permintaan yang tinggi dalam pasaran. Tapi itu tak bermakna aliran selain STEM tak bernilai. Kursus semacam falsafah dan kesenian juga semakin mendapat tempat.

Sains sememangnya banyak menyumbang kepada teknologi untuk kemajuan manusia. Tapi ia juga menghasilkan ejen – ejen kemusnahan semacam bom atom dan karsinogen berbahaya. Begitu juga solusi – solusi ‘saintifik’ yang jahat seperti Eugenics yang sangat rasis.

Apa yang boleh hentikan ciptaan – ciptaan sains yang memusnahkan ini? Pemahaman yang mendalam terhadap etika, falfasah dan agama. Untuk masalah moral ini, rujukan kita adalah ulama – ulama atau ahli falsafah, dan tidak sangat kepada saintis.

Ringkasnya, janganlah kita menganggap aliran ilmu yang lain sebagai kelas kedua, lebih rendah taraf, kurang bijak dan sebagainya.

Ilmu itu perlu dihargai dan pelajar – pelajarnya mesti disayangi. Kerana setiap penuntut ilmu itu ditebarkan sayap oleh Malaikat.


10 Negara Paling Malas Menurut WHO

Laporan yang dikendalikan oleh World Health Organization (WHO) telah mengkaji kadar aktiviti fizikal di serata dunia – dan telah mengenalpasti negara yang paling kurang aktif.

Kajian yang diterbitkan dalam The Lancet Global Health itu melibatkan bancian terhadap 1.9 juta orang dalam 168 negara. WHO mengatakan ini meliputi 96% daripada populasi global.

Mereka mendapati bahawa pada tahun 2016, hampir suku daripada keseluruhan orang dewasa, atau 1.4 billion orang, tidak melakukan aktiviti yang mencukupi. Hal ini meletakkan mereka dalam risiko mendapat penyakit seperti diabetes dan beberapa jenis kanser.

Aktif menurut WHO didefinasikan sebagai melakukan aktiviti bertenaga sekurang – kurangnya 75 minit setiap minggu, 150 minit aktiviti sederhana, atau kombinasi keduanya.

Berikut adalah 10 negara paling malas bersenam menurut WHO

10 Negara Termalas

Kuwait ( 67% tak melakukan aktiviti yang cukup setiap minggu)

Samoa Amerika (53.4 %)

Arab Saudi (53%)

Iraq (52%)

Brazil (47%)

Costa Rica (46.1%)

Cyprus (44.4%)

Suriname (44.4%)

Colombia (44%)

Kepulauan Marshall (43.5%)

10 Negara paling Aktif

Uganda (5.5%)

Mozambique (5.6%)

Lesotho (6.3%)

Tanzania (6.5%)

Niue (6.9%)

Vanuatu (8%)

Togo (9.8%)

Cambodia (10.5%)

Myanmar (10.7%)

Tokelau (11.1%)

Sumber: IFLScience


Jurutera Wanita Palestin Cipta Bahan Binaan Menggunakan Debu

Seorang pereka cipta Palestin berhasrat untuk membina semula Gaza menggunakan inovasi Green Cake, sejenis batuan baru yang diperbuat daripada debu arang dan kayu.

Majd Mashharwi, seorang jurutera sivil dari Gaza miliki cita – cita yang besar untuk mengubah nasib rakyat Palestin.

Peperangan dan situasi kehidupan mencabar di Palestin telah menghasilkan permintaan yang tinggi terhadap bahan binaan untuk membina semula bangunan yang musnah. Lebih 40 000 bongkah binaan diperlukan setiap hari. Halangan daripada Israel membataskan usaha ini.

Selain itu, beliau juga mengenalpasti dua masalah yang perlu diselesaikan di Gaza: 1) masalah debu yang tidak terkawal, di mana 7 tan debu dihasilkan setiap minggu sehingga menyebabkan masalah alam sekitar, 2) Kualiti, harga dan berat bongkah batu yang terhad menyebabkan usaha pembangunan sukar dijalankan. Apatah lagi, bongkah binaan tidak dibenarkan dieksport dari luar!

Setelah bereksperimen sebanyak lebih 100 kali dan gagal setiap cubaan, Majd berjaya menghasilkan prototaip Greencake – bongkah binaan yang diperbuat daripada debu yang lebih murah daripada bongkah binaan biasa, dan lebih ringan.

Bongkah binaan Greencake menggunakan debu sebagai menggantikan kerikil dan pasir pada bongkah binaan biasa sebagai bahan isian. Hasilnya, Majd berjaya menghasilkan bongkah binaan yang mesra alam dan berkualiti tinggi di samping menawarkan harga yang murah.

Inovasi Greencake ini telah memperoleh pelbagai anugerah seperti Mobaderoon III project, pertandingan MIT, dan Japan – Gaza Innovation Challenge

Majd kini berhasrat untuk mengembangkan inovasi GreenCake secara besar – besaran bukan sahaja untuk kegunaan Palestin, tetapi untuk dimanfaatkan di seluruh dunia.


Satoko to Nada – Kisah Persahabatan Pelajar Jepun dengan Pelajar Muslimah Arab Saudi

Antara perkara yang paling seronok belajar di luar negara adalah apabila membuat kawan baru dari negara dan budaya yang sama sekali berbeza dengan kita. Kadang – kadang terdapat banyak prejudis yang kita miliki terhadap penduduk sesebuah negara, sehinggalah kita berkawan dengan mereka dan mengubah persepsi kita!

Itulah yang diceritakan dalam komik Satoko to Nada (Satoko dan Nada). Ia mengisahkan tentang pelajar Jepun bernama Satoko yang menyambung pelajaran di USA. Dia kemudian berkongsi bilik dengan seorang pelajar Muslimah Arab Saudi yang kemudian menjadi kawan baiknya.

Pada mulanya Satoko risau tak mampu bergaul dengan teman sebiliknya itu.

Tapi kemudian persefahaman terjalin dan mereka mula menjadi sahabat karib.

Topik utama yang paling banyak diketengahkan adalah tentang hijab.

Mengenali Nada, Satoko mula merasakan pandangannya tentang hidup sedikit berubah

dan tercabar.

Satoko juga mula memahami perbezaan nilai baik dan buruk budayanya dan budaya milik Nada.

Manga ini juga mengenengahkan penerangan mengenai amalan agama Islam kepada Satoko, dan orang Jepun secara umum. Seperti puasa Ramadhan:

Makanan halal

dan solat

Mereka juga berbincang hati ke hati mengenai cita – cita

Manga ini sememangnya unik dan jarang ditemui. Di samping mempunyai elemen pendidikan mengenai perbezaan budaya dan keadaan belajar di luar negara, ia juga mengenengahkan sisi agama Islam secara positif yang jarang dilihat oleh rakyat Jepun. Ini mungkin manga pertama yang berbuat demikian (?).

Kita doakan yang terbaik untuk Satoko dan kawan baiknya Nada 🙂


UPM Cipta Inovasi alat Penyerap Getaran Struktur, kurangkan risiko ketika gempa

Penyelidik Universiti Putra Malaysia (UPM) berjaya membangunkan inovasi Alat Penyerap Getaran Struktur (Structural Vibration Absorber Device) yang menyerap getaran akibat kesan daripada gempa bumi, sekali gus mengelak kerosakan kepada bangunan dan mengurangkan risiko kehilangan nyawa ketika gempa bumi.

Alat itu boleh digunakan untuk pelbagai jenis bangunan, termasuk bangunan konvensional, dan mampu berfungsi dalam lingkungan keamatan gempa bumi yang berbeza bagi melindungi bangunan berkenaan daripada getaran permukaan tanah.

Malahan, penggunaannya bukan terhad kepada bangunan sahaja, tetapi juga boleh digunakan bagi jambatan, kenderaan, jentera, jeti dan jalan keretapi api atau apa sahaja struktur yang terdedah kepada getaran.

Inovasi itu membabitkan empat teknologi – Dinding Peredam Getah, Peredam Viskos Pelbagai Guna, Pendakap Peredam Viskoelastik, dan Pendakap Mampatan Volumetrik yang dijadikan sebagai sistem kawalan getaran dan alat peredam.

Ia menyerap getaran dalam struktur binaan dan bangunan bagi mengurangkan kesan pergerakan struktur disebabkan oleh beban seismik dengan meningkatkan keupayaan rintangan keseluruhan sisi dan ciri redaman struktur bangunan.

Teknologi itu dibangunkan oleh sekumpulan penyelidik diketuai Prof. Madya Dr. Farzad Hejazi dari Fakulti Kejuruteraan, UPM. Penyelidik lain ialah Prof. Dato’ Ir. Dr. Mohd Saleh Jaafar, Mohd Azmi Mohd Zain, Mehdi Mohammadi, dan Esmaeil Ebrahimi.

Prof. Madya Dr. Farzad berkata, alat peredam (damper) akan bertindak apabila dipasang pada struktur yang mengalami getaran ketika berlaku pergerakan tanah dan ia akan menyerap getaran itu secara efisyen bagi membantu mengelak kerosakan kepada struktur berkenaan.

“Alatan berasaskan daripada getah ini juga mampu berfungsi sebagai penyerap getaran melalui aplikasi lesapan tenaga pasif untuk meningkatkan kapasiti keseluruhan rintangan sisi dan ciri redaman pada struktur bagi mengukuhkan binaan konkrit.

“Ia mampu menjimatkan sehingga 60 peratus bebanan kos berbanding alatan import berkapasiti sama yang terdapat di pasaran,” katanya sambil menjelaskan bahawa kecuali Peredam Viskos Pelbagai Guna, kesemua alat itu menggunakan bahan hijau iaitu getah, yang merupakan bahan tempatan yang murah, yang berfungsi sebagai penyerap getaran.

Beliau berkata, alatan itu mudah dipasang pada struktur baharu atau sedia ada, manakala reka bentuknya diolah supaya ia kos efektif, yang membolehkannya digunakan untuk bangunan konvensional termasuk di Sabah dan Sarawak.

Penyelidikan untuk membangunkan Alat Penyerap Getaran Struktur ini bermula pada 2006, disusuli pembinaan prototaip pada 2012, sebelum ujian berskala penuh pada tahun ini.

Katanya, kesemua alat itu sudah sedia untuk dikomersialkan dan ketika ini, prototaip berskala pasaran sedang dihasilka


Infografik Fakta – Fakta Negara Malaysia yang Anda Mesti Tahu!

Tak kenal maka tak cinta. Ada banyak info penting dan menarik tentang negara kita yang tercinta ini. Berikut adalah infografik cantik yang dihasilkan oleh TV Pertiwi tentang negara kita yang kita mesti ambil tahu dan sebar kepada rakan – rakan!


Pelajar Malaysia Peroleh Rekod Kenderaan Kuasa Manusia Terlaju Dunia

Rekod baru kenderaan kuasa kayuhan manusia telah tercipta baru – baru ini.

Velocipede hasil ciptaan pasukan Velocipede University of Liverpool telah memecahkan rekod kenderaan kayuhan tangan terlaju dunia dengan kelajuan 83 km sejam (lelaki) dan 74 km sejam (perempuan)

Rekod ini 158% lebih laju berbanding sebelumnya!

Tahukah anda, rekod dunia ini turut disumbang oleh seorang pelajar Malaysia?

Anuaruddin bin Abu Zarin merupakan seorang pelajar Malaysia dalam pasukan University of Liverpool tersebut yang bertanggungjawab menghasilkan sistem kamera untuk penunggang serta menjuruterakan power model kenderaan itu.

“Peranan saya dalam pasukan adalah menghasilkan sistem kamera untuk penunggang melihat ke luar, kerana reka bentuk velocipede kami ditutupi cangkerang untuk menjadikannya paling aerodinamik”

“Selain itu saya berperanan menghasilkan power model supaya penunggang dapat menyebarkan daya pada tahapan yang sesuai”

Annuar juga mendedikasikan kemenangannya kepada rakyat Malaysia di laman Facebook beliau:

“Puncak dunia telah kau tawan. Lautan luas telah kau redah. Membawa semangat jiwa merdeka”

Dua tahun lepas, kami memulakan, dan sepanjang 6 bulan lepas, kami sekumpulan telah bekerja keras untuk membina sebuah kenderaan berkuasa manusia paling laju di dunia. Akhirnya pada 14 September, World Human Powered Vehicle Association mengesahkan kami pemegang rekod dunia baru bagi kategori handcycle male and female. Kenderaan kami mencecah kelajuan 83.02 kph (lelaki) dan 74.11 kph (wanita).

Special ‘terima kasih’ to @handbikedarke and Ken Talbot for being the most amazing engines we could ever have. Good luck in your future adventures.

Alhamdulillah. Hadiah untuk hari lahirmu, Malaysia.

Penghargaan khas untuk MARA. Bukan hanya kerana memberi peluang untuk saya melanjutkan pelajaran ke Liverpool, tapi juga memberi kepercayaan kepada saya untuk menghabiskan tahun keempat saya di sana. Disebabkan beberapa isu, saya telah dicadangkan untuk menghabiskan degree saya di Universiti Malaya, tetapi setelah diceritakan berkenaan projek velocipede ini, mereka bersetuju untuk menyambung kembali program luar negara saya di Liverpool. Terima kasih MARA

Sebagai mesej kepada rakyat Malaysia, khususnya pelajar Malaysia di luar negara, Annuar menyeru supaya jangan berasa rendah diri.

“Walaupun kita lahir di Malaysia, Terengganu, Johor, kita boleh berdiri sama tinggi dan duduk sama rendah dengan semua orang di dunia ini”

Tahniah!